Lapiko Kritikoa » Postpornoa, posnazionalismoa (post-ak noiz amaituko zain)\nBy Joseba Gabilondo • Nov 18th, 2015 • Category: Atal Berezia, Azterketak eta Azalpenak\nJoseba Gabilondo, “Hitzaurrea” Eduardo Apodaka, Identitate eta anomalia (Pamiela, 2015)\n(Oharra: Hitzaurre honen lehen bi sailak “Euskal ideologia 2.0” zutabean agertu dira jada Lapiko Kritikoan – Lehen bi sail horiek lehenago irakurri dituztenek zuzenean salto egitea dute beheragoko sail berrira “Euskal ideologia 2.1: neonazionalismo euskalduna.”\nEuskal ideologia 1.0: 1968ko maiatza\nEsana dut nonbait azken urteotako euskal literaturarik interesgarriena eta beharrezkoena saioaren alorrean gertatzen ari dela (2014).\nLuzaroan Joxe Azurmendi geratu zen saiogintzaren autore bakar eta modeliko bezala, 60ko eta 70ko lehen sukar saio-zaleak amatatu zirenean (Lur argitaletxean eratutakoak kasuko). Harrez gero saio ugari idatzi dira filologia eta literaturaren inguruan, 80ko eta 90ko hamarkadan. Baina bi hamarkada horietan, eta hau nire hipotesia litzateke, saio horien gehiengoa idatzi da, 68ko belaunaldiak emandako bultzada politikoaren abaroan eta honen saka inertzialaz profitatuz. Izan ere, 68ko belaunaldiko saioek, eta gehienbat gazteleraz idatzi zirenek, helburu bakar bat izan zuten: naziogintzaren oinarri izango litzatekeen euskal historia eta ontologia abertzale bat eraikitzea. Krutwig eta Oteiza lehenago aurreratu baziren ere, Beltzaren edota Otazuren lanek garrantzia handia hartu zuten, Fran- kismoak ukatutako memoria bat –oroimen eta oroitzapen– berreskuratu eta asmatu baitzuten, inoiz izan ez zen baina beharrezko sentitzen genuen gerraurreko pentsamendu eta historiarekin elkartuz eta lotuz.\nIronikoki, oraindik ere euskal abertzaletasunaren irudikari edo imaginario politikoa –ez bakarrik irudimena– 68ko belaunaldiaren diskurtsotik bizi izan da eta elikatu, gaur arte; edota era ekonomikoago batean paratzeko, belaunaldi haren diskurtsoaren errentetatik bizi izan da, ezer egiazki berririk sortu gabe egundaino. «Euskal ideologia» esan dakiokeena, beraz –68ko belaunaldikoek sortutakoa– izan da era kontziente edo inkontzientean alderdi politiko abertzale guztiek gaurdaino erabili eta bazkatu dutena, EAJ-rekin hasi EH Bildu-rekin amaitu. Era berean, gure inkontziente afektiboaren oinarria oraindik ere Ez dok hamairuko kultura da. Benito Lertxundik eragindako iparraldeko lirika herrikoiaren eguneraketa, edo Laboak egindako euskal poesiaren musikatzea egun oraindik ere 80ko rock erradikala (Kortatu) edota azken momentuko pop guztia (Ken Zazpi) baino eraginkorragoak dira.\nArgi dagoena da, 68ko «euskal ideologia» hori zaharkiturik geratu dela. Aspaldi eraberritu behar bagenuen ere, Habanan dauden auto zaharberritu ugariren antzera, ideologia horrek zituen matxurak eta arazoak konpondu eta tapatuz bizi izan gara egundaino. 80ko eta, batez ere, 90ko hamarkadako asmakizun bakarra, saiogintza egiazki «berri» eta «sortzaile» bakarra, ideologia espainiarrarena da, edo zehazkiago esanda, «ideologia espainiar neonazionalistarena» zeinak abiapuntu eta ekintza fundazional bezala «euskal ideologia» ukatzea izan duen, ukazio honen bidez ideologia neonazionalista edo neohispaniar berri bat sortuz. Alegia Savater, Juaristi, eta enparauez ari naiz —horietaz artikulu ugari idatzi ditut eta laster liburu bat ere argitaratuko. Dena den, eta 68ko belaunaldiko euskal ideologia ez bezala, beste ideologia neohispaniar hau ezkorra izan da, ezeztatzean oinarritutakoa, eta hala nihilismo ororen patua ordaindu du: intelektualaren beraren negar histeriko eta biogra- fiatuaren kronikan amaitzea. Edo era herrikoiagoan esanda, intelektual horiek beren buruaz eta beren trauma pertsonalez hitz egiten amaitu dute —amaiera tristea eta ez oso deitoragarria. Garcia Marquezen bi eleberriren izenburuak mailegatuz eta nahasiz, esango nuke intelektual guzti horiek honela amaitu dutela: «intelektualak ez du nork idatziko dion, bere labirintoan baitago».\nEuskal ideologia 2.0: 2000 eta ondokoak\nJoxe Azurmendik Españolak eta euskaldunak (1992) letxe txar intelektual onenaz idatzi zuen liburuan ezarriko nuke euskal ideologiarentzako bira berria edota bigarren aldia, aurreko ideologia hirurogeitazortziarraren eta neohispaniarraren aurka idatzia. Hala, hor nonbait 2000 urtean, bigarren uhin indartsu bat hedatzen hasi zen saioaren inguruan, eta oraingoan euskaraz, ez gazteleraz, edo behintzat, gaztelerazkoa baino indar, eragin, eta atrebentzia handiagoz idatzia. Bigarren momentu honi, «euskal ideologia 2.0», «euskal postideologia», edota «euskal neonazionalismoa» dei diezaiokegu.\nEta bigarren uhin hau bi aldiz da ezezkorra eta, beraz, dialektika hegeliarrari buelta emanda, berriro ere baikorra. Besteren artean aipa ditzadan euskal gaia abiapuntu hartuta 2000. urtetik aurrera idatzi dutenen artean honakook: Joseba Agirreazkuenaga, Xabier Arregi, Be- len Altuna, Eduardo Apodaka, Pako Aristi, Joxe Azurmendi, Aingeru Epaltza, Imanol Galfarsoro, Igor Kalzada, Santi Leoné, Galo Martínez de la Pera Urtaran, Antxon Narbaiza, Koldo Ordozgoiti Juanenea, Fito Rodriguez, Ramon Saizarbitoria, Jon Sarasua, Joseba Sarrionaindia, Jon Sudupe, Mitxelko Uranga eta Markos Zapiain. Ia guztiak gizonezko izateak jada euskal naziogintzaren mugatasunak adierazten dizkigu, Itziar Zigaren Sexual herria bezalako liburu batek errotikako heterogenotasuna suposatzen baitu.\nTwitterrez egindako eztabaida edo txio-tirokada batzuk aparte, uste dut saiogintza berri honek duen oztoporik handienetakoa zera dela: saiogile bakoitzak bere kasa ari den usteaz idazten duela gehienetan. Bakarrik dagoen eta era demiurgiko batean bere txokotik tiro eginez, frankotiradore gisa, idazten duen aitzakia gezurtiaz idatzi dute saiogile gehienek, salbuespenak salbuespen. Alegia, euskal saioaren bigarren momentu edo uhin hau ez da konturatu, ez du erreparatu, testuinguru zabalago baten parte dela eta bidaide eta gogaide ugari dituela. Euskal Herrian euskaraz idaztean beti ere «lehenengo zera… (eleberria, fisikako tratatua, eskulibu- ru ekologikoa…)» idatzi zen kontzientzia haren garaiak oraindik amaitu ez direnez, saiogile bakoitza, lehenengoa den pentsamendu inkontzienteaz idazten saiatzen da, baserritik kalera jaitsi den lehen ilustratuaren gisa —Peru Abarkaren sindromea esan diezaiokegu joera honi.\nSindrome honen beste aldea, jakina, eraginaren eta influentziaren beldurra eta herstura dago, hots, Harold Bloomek, the anxiety of influence bezala izendatu zuena —bertan egitura ediparra bazen ere ardatz. Izan ere, guztiok nahi dugu euskaraz ideia hau edota pentsamendu hura lehenengo aldiz aurkeztu duen autorea izatea, eta aurrekaritasun horren errekonozimentua jasotzea. Baina uste dut, hain zuzen saiogintzaren bigarren momentu (2.0) honek elkarrekiko elkarrizketa aberats eta, jakina, sarritan liskartia hasi beharko duela, edota lehenengotasunaren sindromearen biktima suertatuko garela —denok Peru Abarka bihurtuz. Demagun kasuko italiarrak. Azken urteotan teoriko eta filosofo italiarrek pentsamendu eraberritzaile bat sortu badute, ez da izan guztiak bakarka ibili direlako, baizik eta elkarren eraginez idatzi dutelako: biopolitika bezalako gaiak talde bezala bilakatu dituzte, gero bakoitzak bakarka idatzi badu ere. Hots, Giorgio Agamben, Roberto Esposito eta Antonio Negriri buruz ari naiz, besteren artean.\nEuskal ideologia berri bat sortzen ari dela aldarrikatu behar dugu, ezeztapen bikoitz baten barnetik eta ezeztapen horretaz bestalde: euskal ideologia 2.0 iritzi diezaiokeguna, baina baita ere euskal postideologia, edo euskal ideologia neoabertzalea. Baina, elkarrekin lanean ari garen ideiak eta jakintzak salbatuko edota kondenatuko gaitu. Elkarrekin lanean ibiltzeak ez du esan nahi adostasunik egon behar duenik. Kritika bizien eta liskartienak ere auzolan dira. Hala, elkar enoratzea eta bakarrik idaztearen sindromeak kondenatu behar dira jarrera etiko intelektual ez bezala. Eta oraingoz euskal autore gehienek ez dute elkar aipatzen eta eztabaidatzen.\nEuskal Ideologia 2.1: neonazionalismo euskalduna\nAurrean duzun Apodakaren liburuak saiogintza honetara dakarren berrikuntzaren berri emateko, hiru korronte bereiziko ditut (2.1, 2.2, 2.3). Lehena eta guri hemen gehiegi interesatzen ez zaiguna, ez garrantzitsua ez delako baizik eta ikuspegia kanpotik-barrurakoa damaigulako, globalizazioarena da (euskal ideologia 2.3.). Autore hauek globalizazioa -postmodernitatea-(hiper)modernia hartzen dute abiapuntu bezala, EH bertan kokatzeko. Beste nonbait luzeago aritu naiz joera honi buruz (2015).\nBaina barrutik kanporako ikuspegia eman digutenen artean, hots EHtik abiatu direnen artean, bi korronte desberdin berezi behar ditugu, euskal ideologiaren historia ulertzeko. Alde batetik, neonazionalismoa dei diezaiokeguna genuke. Eta Apodakaren lana, nire ustez, sortu da neonazionalismo honen ondotik, eta hari erantzun edota alternatiba bezala. Zentzu honetan, beste korronte bat aldarrikatzen du Apodakak: postnazionalismoa –neu ere bide honetan nabilelarik (2006).\nIkus dezagun beraz neonazionalismoa zer den. 80ko eta 90ko kritika anti-euskaldunen aurka, «euskal nazioa ez dela existitu» eta «euskal abertzaletasuna etnikoa eta probintziala, hots, aurre-modernoa dela» kritiken aurka, neonazionalismoa euskal abertzaletasunari dimentsio errotikako unibertsala ematen saiatu da, azken batean konpentsazio gisa. Hots, eztabaida etniko/unibertsal dikotomian fokatu du. Hala, eta Imanol Galfarsororen eskutik (2008), unibertsal/partikular eztabaida hegeliar-zizekiarra sartu da gure artean. Autore honen lanak izan duen efekturik onuragarri eta garrantzitsuena, kultura ofizialean «intelektual eta idazle aurrerakoi errespetagarri ugarik» hartu duten jokaera antza demokratiko eta pluralzalearen atzean dagoen kontraesan ziniko eta hipokrita kritikatzea izan da (Oteiza, Zulaika, Atxaga, Sudupe…).\nAlabaina, dialektika hegeliar-zizekiarraren unibertsaltasunean fokatzean, Galfarsorok ez dio dikotomia etniko/demokratiko-ari irtenbiderik eman, baizik eta dikotomia hori birgauzatu edota erreifikatu egin du, azken batean unibertsaltasun/demokratiko ororen erro eta osagarri ekidinezina baita osagarri «etniko/partikularra», eta, autore honen aburuz, ezin da gainditu. Galfarsororentzat beti ere hor baitago, baita proposamen zibilizatu-demokratiko-kosmopolitarik sofistikatuenaren barnean ere. Aipua luzea bada ere, merezi du bere luzetasunean emateak:\n«Izan ere, hau da Hegelek subjektibitatearen eskubide infinitotzat ulertzen duena: dena arriskatzera naramana, nire kultur eduki substantzial osoa (nire kultur eduki etnikoa), beste edozein gauza baino garrantzitsuagoa den egoera [unibertsal] baten alde (independentzia politikoa).\nUnibertsaltasun konkretuaren eta unibertsaltasun abstraktuaren artean egiten duen bereizketarekin, Hegelek azaltzen du modernitateko giza banakoaren etorrera eta igoera. Subjektua, hasiera batean, jaio den tokiko bizimodu berezietan dago murgilduta (etxekoak, senitartea, bertako komunitatea…). Burujabetza baieztatzeko, gizabanakoak nork bere erkidego “organiko” bereziarekiko etena gauzatu behar du. Hau da: gizabanako autonomotzat bere burua baieztatze aldera, oinarrizko lotura primordial-komunitario lehen mailako hau aldatu behar du batik bat. Onartu behar du bere izaeraren egiazko substantzia beste bigarren maila bateko komunitate zabalago batean oinarrituta dagoela.\nKomunitate hori, oraingoan, “unibertsala” da, eta “artifiziala”; ez da jada berez emana edo “berezkoa”, baizik eta “bitarte(ko)tua”, subjektu aske burujabeen jardueraz sostengatua dagoena». (86-87)\nGoiko aipuan azaltzen denez, etnos/partikular eta politika/unibertsal arteko dikotomia ez du kuestionatzen edo desegiten Galfarsorok, baizik eta historikoki berregituratzen, etnos/partikularra lehenaldi ez politiko batean ezarriz, eta beraz, hierarkikoki bigarren maila batera saihestuz. Unibertsala/politikoa, aldiz, orainaldian kokatzen du eta beraz hierarkikoki lehen maila batean. Galfarsorok, aurreko intelektual eta idazle ofizialek ez bezala, dikotomiaren bi alderdiak bana-ezinak direla azpimarratzen du eta beraz, etnosaren leku edo funtzio konstituitzailea aldarrikatzen du, aurreko intelektual ofizial horien handinahi uste ez-etniko eta «zibilizatu-demokratiko-pluralista»-en aurka:\n«Ondorioz, nabarmen da gure artean hain sarri eraikitzen den nazionalismo etnikoaren eta patriotismo zibikoaren arteko banaketa ezagun eta konfortagarriaren ezgauza: Estatu zibikoan substratu etnikoa inskribatua baitago jadanik. […] lotura “organiko” tradizionaletatik banatuta dagoen nazioa izendatu beharrean, euskal ethnos petral horrek zer eta jadanik eratuta dauden beste Demos eta Civitas batzuen gehigarri soiltzat funtzionatzen duela». (95)\nGoian aipatutako azken lerroan azaltzen den «gehigarri» hitzak azaltzen duen bezala, hierarkia bat eratzen du unibertsal/partikular dikotomiaren gunean eta beraz, dikotomia disolbatu beharrean, berrindartu egiten du.\nAlde horretatik, joera honi neonazionalista deitzen diot, izan ere ordura arteko eztabaida ez du desegiten eta gainditzen, baizik eta erreformulatu eta berregituratzen, unibertsal/partikular binomio hierarkikoaren ingurunean. Hots, Galfarosoren proposamena hiper-nazionalista da, eta ondorioz estatu euskalduna berrezartzen du zeregin politiko euskaldun unibertsalaren helburu nagusi bezala —non etnosak bere leku propioa aurkituko duen, estatu-politikak, instituzioak eta poliziak babestua.\nJoera unibertsaltzaile honek, agian, Unai Apaolazaren proposamenetan topatu du bere jomuga, izan ere autore honek, etnosaren bigarren mailako lekunea areagotu egin du, eta politika unibertsalistari eman dio leku bakarra (nazio) estatuaren eraikuntzan. Hala, autore honen proposamenean, etnosez biluztutako politika, edo berak dioenez «identitate politikoa», nahi kolektibo arazo huts bihurtzen da. Hots, Apaolazarentzat nazio-estatua hiritarren borondate politiko hutsaren ondorio eta emaitza da. Etnos partikularraz mintzatzean, autore honek «identitate antropologikoa» izendapena erabiliko du, identitate politikoari (unibertsalista) kontrajarriz:\n«Identitateez aritzerakoan, komenigarria da identitate politikoaren eta antropologikoaren arteko bereizketa egitea. Lehenengoa borondateak determinatzen du; bigarrena, aldiz, ez. Identitate politikoa etorkizunerako dugun nahi kolektiboak emango digu; horrela, independentzia nahi izateak subjektu independentistakoa egiten gaitu, adibidez. Azpimarratzekoa da, era berean, identitate politikoa ez dela ezerezetik sortzen; bizitzea egokitu zaigun inguruak eragin zuzena du etorkizunera begira ditugun nahietan. Inguru horrek gure hautu politikoa (identitatea) baldintzatuko du, baina ez du determinatuko. Badugu askatasunerako tartea, beraz. Tarte hori da politikaren esparrua; independentista berriak sortzeko dagoen posibilitatea».\n80ko eta 90ko kritika neohispanistak barneratuz, hala, Apaolazak «identitate antropologikoa» saihestuko du politika independentista erakargarriago eta inklusiboago bat proposatzerakoan:\n«Baina zergatik pizten du Euskal Herrian antropologiak horrenbesteko interesa? Zaletasun horren zergatia abertzaletasunean legoke, Euskal nazionalismoak sarri identitate antropologikoa erabili baitu politikoa den identitatea artikulatzeko; eta horrek bere jiteak utzi ditu. Euskal identitatearen azterketak, interes antropologikoa baino gehiago, interes politikoa du gurean, ordea. Ondorioz, egin beharreko galderak ere politikaren esparrukoa beharko du izan: euskal identitateaz aritzeak indartu egiten al du independentziaren, feminismoaren, euskararen, sozialismoaren… aldekoen multzoa?\nIdentitateen definizio guztiek sortzen dituzte gutarren eta besteen taldeak. Diferentziaren logika darabilte. Identitate antropologikoaren kasuan, bien arteko muga mugiezina da. Identitate politikoaren kasuan, aldiz, bere formulazioak, eraginkorra bada, muga hori mugitu eta bere aldera ahalik eta pertsona gehien erakartzea ahalbidetu behar du. Euskal identitateari (antropologikoa) politikotasuna emateak independentismoari muga estuak jartzea dakar. Erresistentziaren logika jartzen du agerian, ez zabaltzearena. Euskaratik, euskal kulturatik… ez da diferentzia eraiki behar, berdintasuna baizik. (2014, nire azpimarratzea)».\nGalfarsororengandik Apaolazarengana doan pentsamenduak, zeinak, bidenabar Laclauren hegemoniaren teoriak ere barneratu dituen, etnos/identitate antropologikoa politikatik bereizten du era are errotikakoagoetan, partikular/unibertsal binomioaren bigarren mailako alderdi hierarkizatu bezala. Hala, azken batean, politika etnosetik bereizi eta banantzeko joera du proposamen honek.\nIronia azkena, mutur diametrikoki kontrakoek elkarrekin talka egiten dutela da. Izan ere, etnosik gabeko politikaren proposamena Jurgen Habermasek egin du (1998), eta estatu espainiarrean harrera ezin zabalagoa izan du, hots «patriotismo konstituzional»-aren proposamena genuke. Hor diskurtso politiko fundazionala, konstituzioa, hartzen da erreferentzia nazional bakar bezala, eta etnosa erabat baztertuz edo hustuz, helburua hiritar politiko etnos-gabeek osatzen duten patriotismo huts (ez-etniko) bat aldarrikatzea da, patriotismo zibikoa izan nahiko lukeena. Jakina, joera honen azken kontraesana zera da: etnosa bigarren mailan edo kanpo utzitakoan, zerk bereizten ditu alemanak eta frantsesak? Ezerk ere ez. Eta beraz Alemania ezin bada zilegitu, zergatik ez Frantziarekin batu? Hor jakina ez bakarrik etnosa (hizkuntza), baizik eta zentzu zabalago batean historia ere aipatzen dira bat-batean desberdintasunaren, diferentziaren, eta partikulartasunaren frogatzat. Beraz, argi dago, proposamen honek etnosa gehiengoentzat zilegitzen duela, gutxiengoei ukatuz. Hots, hauek proposamen neonazionalistak dira.\nJoera honi neonazionalismoa zergatik diodan orain esplika dezaket. Izan ere nazionalismo tradizionalaren birformulatze bat da, oraingoan etnosari bigarren mailako leku ia kanpoko bat ematen diona. Galfarsorok esango du etnosa estatuaren eta unibertsaltasunaren mamua edo barne -munstroa (Erreal lakaniarra) dela, eta Apaolazak aldiz, etnosa testuinguru objektibo baina politikoki ez-beharrezkoa. Baina hain zuzen horixe da arima (kristau)aren definizioa, hots nazioaren arimarena: bigarren mailako izate ez-beharrezkoa. Guztiok dugu arima, baina arima horrek, mamua ala zirkunstantziala izan, ez du inporta. Gehien definitzen gaituen baina era berean egunerokotasunean beti ahanzten dugun zera marginal hori dugu arima.\nBeraz, independentzia, estatua eta identitatea definitzerakoan, neonazionalismoak –ezkerrekoak (Galfarsoro, Apaolaza) zein eskuinekoak (Habermas)– modernitatearen kategoriak ez ditu gainditzen eta, ondorioz, egun independentzia edota estatu euskalduna definitzeko ez digu tresna berririk eskaintzen, helburua arima etnikodun nazio-estatu moderno tradizionala ez bada behintzat. Eta Foucaultek (1977: 30) gogorarazten digun bezala, arima da gorputzaren kartzela eta ez alderantziz. Hots, proposamen moderno hauekin, egun Europan, Grezia/Syriza-ren hautuak argi utzi duen moduan, nazio-estatu neoliberalean amaituko genuke. Helburua hori bada, konforme, neonazionalismoak badu teoria gotor eta konbentzigarria, baina argi utzi behar du, proiektu neoliberala dela, inondik ere ez sozialista edo aurrerakoia.\nEuskal Ideologia 2.2: postnazionalismo euskalduna\nApodakak, aitzitik, neonazionalismoaren proposatzaileek ez bezala, beste abiapuntu bat du hizpide: nazio-estatuaren ezintasunarena. Hots, unibertsal/partikular banaketa alde batera utzi, eta beraz politika/etnos banaketa deseginez, beste abiapuntu bat proposatzen du: jada EAE-n ikus daitekeela euskarak eta euskal nortasunak ez dutela gerorik egitura eta instituzio ofizialen barnean. Hots, euskal etnosak ez duela inoiz euskal politika estatuzalean etorkizunik izango eta beraz, azken batean, politika unibertsalistari hobesten badiogu, etnosetik bananduta edo sahiestuta, euskal hizkuntzaren eta kulturaren amaia are gehiago azkartuko dugula. Hots, unibertsal/partikular binomioa alde batera utzirik, Apodakak «anomaliaren» kategoria erreskatatzen du, hain zuzen politika eta etnos arteko erlazio azken batean konplementagarri baina defendaezina eten eta deuseztatzeko. Aurreko autoreek ez bezala, Apodakak aldarrikatzen du euskal identitatea (kultura eta historia) anomaliaren aldean dagoela, eta beraz euskal estatu burujabe batek ez dituela «normalizatuko», beren historia anomalotik sorosiz. Horregatik diot Apodakaren proposamena post-nazionala dela, ez baitu nazio-estatuaren kinka eraberritu nahi, neonazionalismoak bezala, baizik eta haratago jo nahi du, zeruertz berri batean birkokatzeko historiarik zaharrenetik egundaino hedatzen den euskal identitatea.\nApodakaren proposamena ez da Galfarosorok salatu dituen intelektual normalizatzaile, demokratiko, pluralzale, zibilizatu eta ofizialen iruzurrean jausten, berriro ere egungo status quo politikoa zilegiztatu asmoz. Aitzitik, ezker abertzaleak ezagutu dituen kontraesan eta mugei erantzun nahiz egiten du bere proposamen anomaloa. Eta euskal kultura-historia-identitatearen alderdi anomaloa bere hartan aztertu eta ulertzeko, Apodaka beste zerbaitez arduratuko da: eguneroko bizitzan hedatzen diren euskal jardun heterogeneo eta ugariak, eta jardunok eratzen duten Zera hori, euskal Zera, era berean etnikoa eta politikoa den Zera unibertsal/ partikular hori.\nHemen beraz, politika/etnos banaketa desagertu egiten da eta euskal Zera zabal eta definigaitzaren gizarte jardunez edo praktikez arituko da Apodaka. Alde horretatik autorea oso da kontziente liburuak zein historiari erantzuten dion eta bere ekarpenak zer eragin izan dezakeen.\nUste dut garrantzitsua dela autorearen testua luzaz aipatzea, irakurleak, bertara iristean, pasartearen garrantzia bere testuinguru historiko osoan uler dezan:\n«Aspalditik mota guztietako adituek argitu nahi izan dute euskal Zeraren zera. Diskurtso politiko, literario edota zientifikoak lehiatu dira argitze lan horretan. Zientzia sozial guztiek eta natur zientziek ere (genetika, esaterako) azaldu eta mugatu nahi izan dute gai iheskor hori. Baina aspaldi baztertu zen Zera izaki objektibo bat izan zitekeelako ideia, zehatzago esan, alde batera utzi zen euskal Zera hor nonbait aurkitu, deskribatu eta analizatu zitekeen berezko izaki iraunkor bat zelako sines- mena. Adituen lan eta diskurtsoetan, euskal Zera bere baitan eta berez den entitate estatiko bat barik (arraza, herria, kultura edo dena delakoa) bestelakoa dela zabaldu ahala, zirkulu horietatik kanpora barreiatu da ikuspegi eta sentiera kritiko hori. Iraultza kultural bat suertatzen ari den zantzuak ditugu. Nire iritziz, neurri batean bederen, erreakzio hutsez abiatu da iraultza hura, euskal identitate berezko eta beregainekoa goitik behera deuseztatu nahian aritu diren hainbat idazle eta pentsalarik xaxatuta erreakzionatu baitute euskal Zeraren jarraitzaileek. Deuseztatze eta eraiste haren kontra, eta hark eraginda, euskal Zeraren funts berriak topatzen aritu da euskaltzale masa, sarritan zuzen-zuzenean kontrara jo- tzeko asmoz eta berezko eta bere baitan den Izaki horren objektibotasun egiazkoa defendatzeko asmoz. Baina ez beti, ez denean. Euskal identi- tate-bizitzak, oparoa izaki, denetik ematen baitu; eta iritzi eta ikusmira kritikoak, alabaina euskaltzaleak eta abertzaleak, mamitzen ari dira. Ez nuke esan behar baina, lan hau ildo horretan ernatu da».\nHala, hasieran, Apodakak eztabaidatuko du kultura eta gizartearen izate konstruktibista edo naturala (primordiala), soziologian, antropologian eta politikan gai honi buruz izan den polemika historikoaren ikuspegi zabal bat emanez, Hacking, Latour, Bilig edo Tajfel bezalako autoreak aipatuz, Odriozola edota Olariaga era eztabaidara ekarriz, eta, bidenabar, euskal DNAren test berri eta «teknikoen» kontraesanak ezta- baidatuz. Eta hala, euskal giza jardunaren eta praktiken bidetik abiatuz, Apodakak euskal Zera hori, ez du era koherente edo homogeneo batean definitzen (etnikoki ala politikoki), baizik eta aitzitik, era kontraesankor edo antagonikoan. Berriro ere autorearen lana aipatzea garrantzitsua dela uste dut, gero loturak hobe ikusiko direlakoan:\n«Izan dira bando eta alderdi asko jarioari izena eta izana lehenengoz ezarri ziotenez geroztik. Ez dakigu zehazki noiz izan zen hori, noiz hasi ziren euskal Zeraren erregistroa egiten. Baina badakigu bando eta gatazka horien guztien oinordekoak garela, ez mekanikoki, ez zuzenki, guk erabaki behar dugu zein oinordetza hautatuko dugun. Eskuarki ez dugu horrela ikusten, nahiago dugu pentsatu euskal Zeraren jarduera antagonikoen ondorengoak izan beharrean, alde bakar bateko, hari bakar bateko epigonoak garela. Horrela uste dugu, esaterako, euskal herria jario garbi eta bakar bat izan dela, ur zahar bat etorri zaigula antzinatik, eta euskal herri hura gu garela orain. Bestelako irudia eman nahiko nuke nik: euskal identitatea ez da halako jario zuzen baten emaitza, euskal identitatea gatazka, antagonismo eta nahasketa askoren uherra da. Jakina, uher nahasian hautatu nahi dugu zer edan (eta jario garbiak topatu). Hautatze hori ere ez da gatazka gabeko jarduera. Batzuek nahi dutena, besteek errefusatzen dute. Nik eztabaida hari deritzot euskal identitatea: mugagaitza zaigun euskal Zera definitzeko, eraikitzeko, inbentatzeko edota biziberritzeko ahalegin, borroka eta ekimen guztien jarioari».\nTurner, Butler, eta beste teoriko batzuei erreferentzia eginez, Apodakak, normaltasunaren eta anomaliaren definizio berri bat emango du. Hala, normaltasunaren izaera arauemailea eta anomaliaren izaera mendeko eta diferentziala bihurtzen dira autorearen hizpide. Azken aipu bat eman dezadan:\n«Praktikatzearen poderioz guztiz zabaldu eta berezko sistema gisa agertzen zaizkigun praktikek arau gisa jokatzen dute. Haietan ezartzen diren kodifikazioek eta artikulazioek esaten digute, esaterako, zer den sistemaren barnekoa eta zer kanpokoa, zer den egokia eta zer ez, zer den onesgarria eta zer ez. Mugalde bat zedarritzen dute, eta ez soilik kanporako. Arau gisa jokatu ahal izateko, Identitateak barne-diferentziak salatzeaz gain, haiek antolatu behar ditu sistemak ezinbesteko dituen osagarri eta bereizgarriak izan daitezen. Horrela, praktika bat komun eta identikoa dela ulertzen dugunean salatzen dugu zein den partikularra eta diferentea. Egitura, identitatez bezainbeste, diferentziaz eraikitzen da, ez dago egituratzerik diferentzia barik. […]\nZer gertatzen da diferentziaren bat betekizun horietara makurtzen ez denean? Zer gertatzen da, zehatzago esan, Identitate nagusitik diferitzera behartu den praktika bat mendeko diferentzia osagarri eta baliagarri gisa kodifikatzen ez denean? Eta zer gertatzen da Egituraren Identitatearen kontrako kode gisa erabiltzen denean? Orduan, anomaliak agertzen dira, orduan praktika diferente ez-subordinatuetan engaiatzen diren aktoreek anomaliak eraikitzen dituzte».\nUste dut aurkezpen honekin, Apodakaren lanaren garrantzia aurreratu dudala. Emaitzak irakurleak irakurri behako ditu eta erabaki, egiazki, neonazionalismoak jotako muga eta inpasseak gainditzen dituzten ala ez. Esan dezadan, azkenik, Apodakaren proposamenaren diferentzia eta berritasuna azaltzeko, feminismotik abiatzen dela, eta zehazkiago post-porno queer-ak egiten dituen proposamenetatik. Zentzu horre- tan, Apodakaren proposamena ez da bakarrik postnazionala, baizik eta postpornografikoa ere. Izan ere euskal etnosaren alderdi orain artean ez hain ondo eztabaidatua zorrotz azaltzen du: euskal diferentziaren izaera erakargarri, afektuzko eta libidinala. Hots, ororen jakinmin eta ikusmin politikoak asetzen dituen eszenario pornografikoa izan da, Apodakarentzat, euskal etnos diferentzialaren jarduna eta praktika betikotu eta zilegiztatu dituena. Hala, Apodakak, postpornoa proposatzen du, euskal etnosaren pornografiaz haratago jotzeko. Postpornoa zer izan daitekeen ulertzeko, irakurleak liburua amaitu beharko du.\nAzken ohar juliocortazartar bat liburua irakurtzeko ordenaz eta ekonomiaz. Liburua luzea eta mamitsua da: irakurleari ahalegin intelektual serioa eskatzen dio. Beraz, neuk bi irakurketa proposatuko ditut, osokoa eta motzagoa. Liburu honen barnean beste liburu bat dago, eta beraz bi liburuak irakurri nahi dituenak, hasi eta amai beza testua osorik. Baina bi liburuetatik bakar bat, berrikuntza guztiak azaltzen dituena, irakurri nahi duenak, bertara iristeko beste liburuak egiten duen historia/genea- logia zehatza irakurri gabe, lehen bi kapituluak eta azkena, bostgarrena, irakur ditzake, hirugarrena eta laugarrena alde batera, edo geroragoko, utzirik. Ez dut uste autoreak irakurketa bikoitz juliocortazartar hauei erreparorik egingo dienik.\nApaolaza, Unai (2014): «Euskal patologia (berria, 2014-10-12)». Lapiko kritikoa. 2014-10-12. http://basque.criticalstew.org/?p=11644\n—(2010): «Euskal identitatea: “eraikitzen” delako “da” (Gara: 2010- 06-06, Berria: 2010-06-10)». Lapiko kritikoa. 2010-6-10. http://basque. criticalstew.org/?p=2198\nAzurmendi, Joxe (1992): Españolak eta euskaldunak. Donostia: Elkar.\nGabilondo, Joseba (2006): Nazionaren hondarrak: euskal literatura ga- raikidearen historia postnazional baterako hastapenak. Bilbo: EHU.\n—(2014): «New York-Martutene (Euskadi Saiakera Saria, 2014) Prentsa Oharra». Lapiko kritikoa. 2014-10-30. http://basque.criticalstew. org/?p=11692#sthash.omLxGYem.dpuf.\n—(2015): «Euskal ideologia 2.0». Lapiko kritikoa. 2015-6-29. http:// basque.criticalstew.org/?p=11891.\nGalfarsoro, Imanol (2008): Subordinazioaren kontra. Iruña: Pamiela.\nHabermas, Jurgen (1998): The Postnational Constellation: Political Essays. New York: MIT Press.\nJesus Mari Intxauspe on November 19th, 2015 at 12:11 am:\nApa Joseba! Niri behintzat Apodakaren liburua eskuratu eta irakurtzeko gogoa piztu didazu. Ea eztabaidarako (sorkuntzarako) biderik ematen duen.\nBestalde, eta zure idatziari jarraituz, kezka batzuk azaldu nahi dizkizut. Barkatuko didazu orain ere “Pepito Grillo”rena egitea baina zenbait gauza aipatu nahi nizuke, azalpen eske edo, hasieran ipini dituzunez, euskal saiakerearen historia argitzeko orduan zuretzat garrantzitsuak direla iruditu baitzait.\n1) Nola lotu dituzu “68ko Maitza” eta garai hartako euskal saiakaregintza? Apur bat arraroa egin zait. Mundu mailako mugarri gisa onartuz ere ez dut uste “euskal historia eta ontologia abertzale bat eraikitzea” 68ko Maitzak ekarri zueneik, aurretik ere izango zen halako ariketarik. Demagun izan zuela eraginik baina, nire ustez, historia eta ontologia “abertzale” hori eraikitzeko baino euskal (herritarren) jarduera intelektuala espainolizatzeko ildoan ipijni zuen (ikuspegi unibertsalaren aitzakiaz, nola ez…). Gehienez ere marxismo ortodoxoaren aurkako erreakzio bakanen batzuk egongo ziren, gure euskal “lokalismo” kulturaletik (badakizu: euskara, gain-egitura burgesa etc.) Nire ustea da (eta uste soila, nireari hipotesia ere ezin baitzaio deitu) 68ko Maitza Euskal Herritik oso urruti gertatu zela, nahiz eta fakultatean ezagutu nituen irakasle “progre” batzuk Parisen ibili zirela benetan uste zuten.\n2)Herri txiki honetan saiakeragileak bakarka ibili direla zein zentzutan diozun arraroa egiten zait. Bata bestearekiko erreferentzia zuzenik ez zen egongo .Tira, nik batzuk ezagutu ditut. Zintzoenak, honestoenak, bere liburura erreferentzia bibliografiko eta guzti ekarriko dizkizu eta bestearen ideiak eztabaidatuko; Besteek, zeharka, prentsako artikulu batean edo elkarrizketa batean baztertuko dute, -ismo bateren menpe ari dela arbuiatuz. Izan ere, filologia edo literaturari buruzkoak aparta utzita (eta hor ere ez!), euren artean ez da gai gai kuttunik landu?\nOndo izan! eta eskerrik asko saiakera berri honen berri emateagatik!!\nJoseba gabilondo on November 19th, 2015 at 10:51 am:\n1- Bai, uste dut gaur egun nahiko onartua dela, 68ko Maiatza fenomenu zabal bat dela Mexikotik Txinara hedatzen dena (ikus adibidez BAdiouren liburua) eta gure artean ere adierazpen argia duena: ETAren sorrera, Ez dok hamairu, etc. Inaki Aldekoak aterako du liburu bat 68ko euskal maiatzari buruz Utriusquen aurten, oker ez banago. Bertan irakur dezakezu neuk hemen laburbildutakoaren bertsio luze eta zehatza. Liburuaren ondorioekin ados izango zaren, beste gai bat da.\n2- Hori da nire esperientzia, batez ere “Herri txiki honetan” ez naizelako bizi eta beste leku batzuetako joerekin erkatu dezakedalako. Baina jakina, agian nire pertzepzio erabat subjektibo eta intuitiboa da. Bestek esan beharko dute zer pentsatzen duten.\nJesus Mari Intxauspe on November 19th, 2015 at 1:42 pm:\nEderki! Aldekoaren liburua gehituko diot Apodakarenari. Lana pilatzen ari zait… eta pozarren! Ea saiakeragintzak ezer ematen duen!!\n“Panem et circenses” eta gizarte (post)frankistaren psikologia\nPost nazionalismoaren ordua. Hauteskunde usaineko gogoeta badaezpadakoa eta irekia


Moldea Yijie R-99 Molde Gehigarrien Barruko Agenteen Serie Multzoa01\nOsaera: surfaktibo sintetikozko xaboi metalikoan oinarritutako nahasketa. Kanpoko ikuspegia: hauts zuria edo partikulak. Biltegiratzeko epea: bi urte. Paketea: Kraft paper konposatuzko paperezko poltsa Pisu garbia: 25 kg / poltsa Goma mota aplikagarria Goma naturala (NR), butadienoa (BR) ), Estireno-Butadieno Kautxua (SBR), Isopreno Kautxua (IR), Neoprenozko Kautxua (CR), Butil Kautxua (IIR), EPDM, polietilenozko kautxu klorosulfonatua (CSM), Fluororearen kautxa (FKM), kautxu nitrilo (NBR) eta gomazko birziklatua pneumatikoei aplika dakieke ...\nIzena: Acrylates / C10-30 Alkyl Acrylate Crosspolymer Carbomer2020 azido poliakriliko kopolimero gurutzatua da. Fluxu likatsu luzeko propietatea du, loditzeko eta eteteko gaitasun bikaina ematen du batez ere surfaktanteen sistemetan eta argitasun-gel txinpartatsuak eratzen ditu. NM-Carbomer2020-k azkar bustitzeko baina poliki hidratatzeko gaitasuna du, nahiko abiadura txikiagoan estutuz. Ezaugarri horri esker, prozesuan sakabanatu eta ponpatu eta maneiatzea erraza da, neutralizazioaren aurretik barreiatzeko biskositate txikia duelako ...\nIzena: Carbomer996 Carbopol996 Carbomer 996 Carbopol996 polikrilato polimero gurutzatu bat da. Errealitate handiko erreologia aldatzaile gisa erabiltzen da, biskositate handia, loditze bikaina emateko eta dosi baxuekin eteteko errendimendua emateko gai dena. O / W lozioetan eta kremetan ere asko erabiltzen da eteteko aldeko agente gisa. Ezaugarriak eta abantailak Emari laburren propietateak Biskositate handia Esekitzeko, loditzeko eta egonkortzeko gaitasun handia. Gomendatutako aplikazioak Ilea apaintzeko gelak Moisturi ...\nIzena: Carbomer 981 Carbopol 981 Carbomer 981 Carbopol981 polikrilato polimero gurutzatu bat da. 941. Carbomer-en antzera funtzionatzen du, baina etil azetato eta ziklohexano ko-disolbatzaile sisteman polimerizatzen da. Ezaugarriak eta abantailak Emari luzeko propietate bikaina Oso eraginkorra kontzentrazio moderatuan eta baxuan. Argitasun handia Gomendatutako aplikazioak Lozioak, kremak eta gel topikoak Gel garbiak Moderatu sistema ionikoak Formula Jarraibideak Gomendatutako dosi tipikoa% 0,2 ~ 1,5ean. Dis ...\nIzena: Carbomer Carbomer 980 Carbopol 980 poliacrilato polimero gurutzatu bat da, etil azetato eta ziklohexano ko-disolbatzaile sisteman polimerizatua. Gai da biskositate handia, loditze bikaina emateko eta dosi baxuarekin etetea. Bere emari laburrak (tantaka ez) propietate ezin hobeak dira gel gardenak, gel hidroalkoholikoak, kremak bezalako aplikazioetarako. Alkaliek neutralizatzen dutenean ur garbia edo gel eta krema hidroalkoholikoak sortzen ditu. Ezaugarriak eta abantailak Short flo ...\nIzena: Carbomer 941 Carbopol 941 Carbomer 941 Carbopol941 polikrilato polimeriko gurutzatua da, mukilagoan emari luzeko propietate bikaina duena. Geletan argitasun bikaina eskaintzen du eta emultsio iraunkorrak eta esekidurak ematen ditu biskositate txikian, baita sistema ionikoekin ere. Carbopol941: emari luzea, biskositate txikia, argitasun handia, ioi eta ebakiduraren aurkako erresistentzia moderatua, gel eta emultsioetarako egokia. Ezaugarriak eta abantailak Fluxu luzeko propietate bikaina Oso eraginkorra moderatuan eta ...


Eibartarrek erabakiko dute beren proposamenekin non inbertitu 800.000 euro — Gobernua zabalik — Eibarko Udala\nEibarko Udalak abian jarriko du “aurrekontu parte-hartzaile” prozesu bat 2018 urteko udal aurrekonturako; herritarrek erabaki ahal izango dute zer inbertsio egingo diren udalerriko herriguneetan, Udalak berak zehaztutako muga ekonomiko baten barruan. Joan zen asteleheneko Osoko Bilkuran onartuta, proposamena martxan da dagoeneko.\nProzesu honekin, eibartarrek zuzenean erabakiko dute nola inbertitu 2018ko udal aurrekontuen 800.000 euro. Diru kopuru hori modu ekitatiboan banatuko da udalerriko zortzi herrigune hauetan: beheko aldea, erdi-behe aldea, erdigunea, Legarre, Ipurua, Urki, Amaña eta baserri-auzoak. Dirua banatzeko irizpide hau jarraituko da: 50.000 euro finko herrigune bakoitzerako eta gainerako 400.000ak herrigune bakoitzaren biztanleria kopuruaren arabera.\nProzesuan parte hartzeko, 2017ko azaroaren 1ean 16 urte edo gehiago izan eta Eibarren erroldatuta egon behar da. Bakarrik parte hartu ahalko da erroldatutako herrigunean, eta ez beste batean. Proposamenak aurkeztu ahalko dira eta horietatik aukeratutakoak bozkatu. Fase horretan, herrigune bakoitzean postontzi bat jarriko da proposamenak egiteko.\nOndoren, aukeraketa-fasea etorriko da herriguneetan egingo diren bileretan. Eta, azkenik, bozketa egingo da Pegoran, Herritarren Zerbitzurako Bulegoan, horretarako jarriko diren hautestontzietan.\nProzesuaren lidergoak hiru zutabe izango ditu. Lehenik, lidergo politikoa, Alkatetzari eta Ogasun zinegotziari dagokiena. Bigarrenik, “Talde Eragilea” izenekoa, Bozeramaleen Batzarreko kideek eta Ogasun zinegotzi andreak osatua, kide iraunkor gisa. Taldeko partaideek herriko eta/edo herriko elkarte-sareko pertsona ezagunek bertan parte hartzea proposatu ahalko dute. “Talde Eragile” honen zeregina izango da prozesuaren bilakaera aztertzen joatea eta metodologiari dagozkion erabaki egokienak hartzea.\nBalorazio Teknikoaren lantalde bat ere egongo da, herritarrek egindako proposamenak baloratzeko ardura izango duena, juridikoki, teknikoki eta ekonomikoki, haien bideragarritasuna zehazteko. Alkateak izango du lidergoa eta bertan egongo dira proposamenak gauzatzeko ardura duten sailetako ordezkariak, udal idazkariarekin eta kontu-hartzailearekin batera.\nHasierako urratsean, “Talde Eragilea” eratuko da eta egutegia finkatu; beharrezkoa den azpiegitura teknikoa prestatuko da eta prozesuaren berri emango da herritarren artean. Hurrengo urratsean, proposamenak egingo dira herriguneetan jarritako postontzietan. Proposamenak aurkezteko, inprimaki bat sortuko da udal webgunean eta Pegoran eskuragarri egongo dena (proposamenak sartzerakoan, beharrezkoa izango da NANaren fotokopia eranstea, egiaztatzeko ideia aurkezten duena herrigune horretan erroldatuta dagoela eta proposamena herrigune horri dagokiola).\nPertsona bakoitzak egokien deritzen proposamenak aurkeztu ahal izango ditu eta webgunera igoko dira denak, herritar guztiek haien berri izan dezaten; erretiratu egingo dira honelako proposamenak: udal eskumenekoak ez direnak, proposamena egiten duen pertsonaren herrigunekoa ez direnak, edo —herri-proiektu zabalago bati erantzuteagatik— herrigunearen mugaz kanpokoak direnak.\nHurrengo urratsean proposamenak aukeratuko dira. Horretarako, bilerak egingo dira gune bakoitzean, aurkeztutako ideiak aztertu dira eta lehentasunak ezarri. Aurkeztutako proposamen kopurua eta bileretan ezarritako lehentasunak aztertu ondoren, Talde Eragileak zehaztuko du zenbat pasako diren balorazio teknikoaren fasera, hamar proposameneko kopurua erreferentzia gisa hartuta.\nHortik aukeratutakoen balorazio teknikoaren urratsera pasatuko da; Udaleko Balorazio Teknikoaren Lantaldeak baloratuko du proposamenen bideragarritasuna, ikuspegi juridiko, tekniko eta ekonomikotik aztertuta. Balorazio horren emaitza publikoki ezagutzera emango da.\nHurrengo urratsean, herritarrek proposamenak bozkatuko dituzte (bideragarritzat jo direnak) erabakitzeko zeintzuk sartzen diren 2018ko udal aurrekontuan. Bozketa (nork bere burua identifikatu beharko du) aurrez aurre egingo da udaletxean. Behin boto-emailearen identitatea eta ezarritako baldintzak betetzen dituela egiaztatu ondoren, dagokion herriguneko txartela emango zaio; txartelean, herriguneko 10 proposamen jasoko dira gehienez eta haietatik hiru aukeratu beharko ditu gehienez ere.\nAzkenik, Udalak konpromisoa hartu du 2018ko aurrekontuan boto gehien lortutako proposamenak sartzeko, betiere ezarritako muga ekonomikoaren barruan badaude; horretarako, aurrekontuan gai honi dagokion zenbateko gordeko du. Gobernu Batzordeak, Balorazio Teknikoaren Lantaldeak eta Talde Eragileak onartutako proposamenen jarraipena egin eta prozesu osoa ebaluatuko dute, esperientziatik ikasiz eta egin ahalean berau aberastuz eta osatuz. Halaber, udal webgunean proiektu bakoitzaren jarraipen-koadro bat egongo da.\nHerritarrekin egindako bilera Coliseoan 2016an.\netiketak: aurrekontuak, herritarrak, parte-hartzea, Eibar, 2018


Lesoinu 2019: Kontzertu pedagokikoa "Zazpi musikariak"\nOr, 2019-04-05 13:00\nPartaideak: Tomas Garbizu Lezoko Udalaren Musika Eskolako ikasleak.\nOr, 2019-02-01 18:30\nIkusleak: Familientzako ikuskizuna (6 urtetik gorako pertsonentzat).\nJulian jostailu denda zahar baten jabe da. Egun gutxi barru Anek, bere bilobak, sei urte beteko ditu, eta opari berezi bat prestatzen ari zaio: berarentzat propio egindako panpina.\nAnek eta Julianek bidaia zirraragarri bat hasiko dute panpinarekin batera, desioak betetzen dituen izar magiko baten bila.\nItxuraz abentura irudimentsua dirudienak Aneren eta Jonen, bere aitaren, arteko harremana berbideratzen lagunduko du. Azkenaldian Jonek onarpen arazo bat dauka. Izan ere, Ane mutila da.\nLa, 2019-01-05 13:00\nOr, 2019-01-11 18:30\nGauza mordoa 50 minutuko 4 urtetik gorakoentzako komedia familiar batentzat... Benetan harritzekoa da zenbat gauza sar daitezkeen postari baten zorroan!\nAntzezleak: Patricia Urrutia, Aiora Sedano, Leire Ucha\nAholkularitza artistikoa: Pablo Ibarluzea, Urko Redondo\nOr, 2019-05-31 17:30\nGaltzagorri bat lurralde urrun batetik etorri da, bertan basoak errauts ari dira bihurtzen eta soroak lehor daude. Gainera, aspaldi ez du euririk egiten.\nArazo horien guztien konponbidea gure esku dago, baina horretarako “Arboliako” lurralde misteriotsura bidaitu beharko dugu eta han Zorigaitz azti maltzurra egongo da gure zain...\nOr, 2019-03-22 18:30\n"Musika Galduaren bila"\nOr, 2018-10-05 19:30\nEneko Holmes, munduko detektiberik ospetsuena, irakurle amorratua da. Orain inoiz izan duen kasurik zailenari aurre egin beharrean dago: “musika galduaren kasua”. Planeta musikarik gabe geratu da eta bere bila joateko, abentura eta topaketa fantastikoz beteriko bidaia fantastiko bat egin beharko du eleberrietan irakurri dituen lekuetan eta aroetan zehar. Pistarik emango digute Historia Aurreko leize-zulo batean? Antzinako Egiptoko piramideetan? Grezia Klasikoan? Agian Erdi Aroko monasterioren batean? Mozartek zerbait al daki? Far West-en?... Baina garrantzitsuena: zergatik geratu gara musikarik gabe\nAntzerkia, magia eta proiektaturiko marrazki bizidunen arteko konbinaketak, musika eta haren historiaren bidez, irakurketaren garrantzia erakusten da umeei modu dibertigarrian. Horrez gain, ingurunea zaintzera, matxismoaren kontra borrokatzera, kulturartekotasuna modu positiboan hartzera, eta nor bere kultura eta hizkuntza aintzat hartzera eta babestera bultzatzen da emanaldiaren zehar.\nOr, 2018-11-23 18:30\nAzuzainaren ipuinak argi erakusten du ez dagoela normaltasunerako formularik, familia armoniarako konpas arauturik ez dagoen moduan.\nEtxeko guztiei zuzendutako ikuskizuna, familia eredu anitzak era alai eta jostarian erakusteko, abiapuntu zuzen batetik: Zelakoa da familia normal bat? Zurea modukoa.\nAzuzainaren inprentan eskaera urgente bat jasotzen dute: familiei buruzko liburua da. Langileak buru belarri aritu beharko dira lana sasoiz amaitzeko, euren onena lanera ekarriz, eta ideia zoro eta barregarriak martxan jarriaz.


2.- Nor da zure datuen tratamenduaren erantzulea?\nTratamenduaren erakunde-erantzulea: Athletic Club.\nPosta-helbidea: Mazarredo zumarkalea 23, 48009 Bilbo\nTelefonoa: 94 424 08 77\nHelbide elektronikoa: webmaster@athletic-club.eus o en museoa@athletic-club.eus (azken hori soilik museoaren erabiltzaileentzat eta bertako datuen tratamenduari dagokionez).\n3.- Nola eskuratu ditugu zure datuak?\na)Klubeko bazkidea edo zaletua bazara, peñaren bateko kidea bazara, Fundazioko bazkidea, zaletua edo laguntzailea bazara; edota gure gizarte-, kultura- edo kirol-jardueretakoren batean parte hartu baduzu, honako asmo hauetarako:\nb)Gure webguneko (eta, hala badagokio, haren edozein azpidomeinutako, mikrositetako edo aplikazio mugikorretako) erabiltzaile hutsa bazara, honako hauek kudeatzeko erabiliko ditugu datuak: onlineko sarreren (partidetakoen, ekitaldietakoen, museokoen) erosketa;webgunearen bidez edo Klubaren APP ofizialaren bidez eskatzen dizkigun zerbitzuak eta eskaerak, eta beraien ondoriozko harremana (baita kontratu bidezkoa ere); eta parte hartzen duzun onlineko jardueretako eta ekitaldietako partaidetza.\n5.- Zenbat denboraz gordeko ditugu zure datuak?\n6.- Zer legitimazio dugu zure datuak tratatzeko?\nKasu batzuetan (bazkidea bazara, sarrerak erosi badituzu edo gure online dendan zerbait erosi baduzu), bi alderdien arteko kontratuaren ondoriozko harremanak legitimatzen gaitu datuak tratatzera; beste kasu batzuetan zuk zeuk baimendu duzulako, adibidez webgunearen bidez eskaera egiten duzunean, erabiltzailea bazara edota zuzenean nahiz beste erakunde batzuekin ditugun hitzarmenen bidez jorratzen ditugun gizarte-, kultura- edo kirol-ekitaldietan parte hartzen baduzu.Baimen hori zalantza barik aitortzen diguzu webgunearen bidez edo offline datuak ematen dizkiguzunean. Izan ere, datuak ematea zure baimenaren zalantzarik gabeko egintza positiboa da.Dena dela, baimen hori edozein unetan erretiratu ahal duzu, asmo hori adierazten duen mezu elektronikoa bidaliz webmaster@athletic-club.eushelbidera edo museoa@athletic-club.eus helbidera (azken kasu horretan museoaren erabiltzaileentzat soilik eta bertako erabilerari lotuta). Asmo horretarako datuak erretiratzeak ez du esan nahi, ordea, aurretik deskribatutako gainerako asmoetarako zure datuak tratatuko ez direnik.\nHasieran zure datuak jasotzeko asmoekin —zurekiko harremana eta komunikazioa kudeatzea eta gure arteko harremanari eustea— bat datoz aipaturiko guztiak baina, nolanahi ere, gure interes legitimoaren ondorioz sortzen diren asmo horietarako zure datuak ematea borondatezkoa izango da eta gure interes legitimoaren gainetik egongo dira beti zure interesak, eskubideak eta askatasunak. Horrenbestez, zure datuak kentzeko edo asmo horietarako tratatzeari uzteko eskatzen badiguzu (hori adierazten duen mezu elektronikoa igorriz webmaster@athletic-club.eus edo museoa@athletic-club.eus helbideetara, (azken horren kasuan museoaren erabiltzaileentzat soilik, eta haren inguruko datuak tratatzeari dagokionez), kendu egingo ditugu. Jakinarazten dizugu, ordea, datu horiek gordetzeko aukera izango dugula, egoki blokeatuta, soilik erreklamazioak egiteko edo erreklamazioen aurrean defendatzeko asmoarekin.Domeinu jakin bateko datuak erretiratzeak ez du esan nahi ez direnik tratatuko deskribatu ditugun gainerako asmoetarako.\nBabes bereziko datu sentikorrak jakinarazi badizkiguzu, zure berariazko baimenak ematen digu halakoak erabiltzeko legitimazioa.Baimen hori zalantza barik aitortzen diguzu datuak ematen dizkiguzunean. Izan ere, datuak ematea zure baimenaren zalantzarik gabeko egintza positiboa da.Batzuetan, zure eskaerari erantzuteko nahitaezkoa da eskaturiko datuak ematea; ematen ez badituzu, ezin izango diogu eskaerari erantzun.Dena dela, baimen hori edozein unetan erretiratu ahal duzu, hori adierazten duen mezu elektronikoa bidaliz webmaster@athletic-club.eushelbidera. Asmo horretarako datuakerretiratzeak ez du esan nahi, ordea, zure datuak tratatuko ez ditugunik aurretik deskribatutako gainerako asmoetarako.\n7.- Zein hartzaileri jakinaraziko dizkiogu zure datuak?\nGure zerbitzuek sare sozialen ezaugarri eta widget batzuk hartzen dituzte, hala nola «Facebookekiko konexioa», «Google bidezko saio-hasiera», Facebooken «atsegin dut» botoia, «partekatu» botoia eta sare sozialetan ohikoak diren beste programa interaktibo batzuk.Sare sozialetako ezaugarri horiek zure inguruko informazioa bil dezakete, hala nola IP helbidea eta gure webgunean bisitatzen ari zaren orria, eta cookie bat ezar dezakete egoki erabiltzeko.Sare sozialen ezaugarri horiek ez daude hirugarren batek ostatatuta, ezta zuzenean gure zerbitzuetan ere.Hirugarren horiekiko interakzioak erakunde horien politiken menpe daude, ez gure politiken menpe.\n8.- Zein dira zure eskubideak datuak ematen dizkiguzunean?\nEzerezteko eskubidea (ahazteko eskubidea): Zure datu pertsonalak ezabatzeko eskatu ahal diguzu, baldin etaez badira beharrezkoak datuok bildu ziren asmoetarako, zure baimena kentzen baduzu, legez kanpo erabili badira edo legezko betebehar batek ezabatzea eskatzen badu.


Aurten 87 urte egiten dituzten bergararrei omenaldia domekan - Bergara - Goiena.eus\nAurten 87 urte egiten dituzten bergararrei omenaldia domekan\nEduMendibil 2004-05-20 15:25\nAurten 87 urte egingo dituzten bergararren omenezko ospakizun ekitaldia izango da maiatzaren 23an, erretiratuen egoitzan. 42 lagun omenduko dituzte egun horretan. Ohikoa denez, Udaleko eta San Joxepeko ordezkariak izango dira omenaldian.\nMaiatzaren 23ko ospakizun ekitaldiak 10:30ean hasiko dira, ordu horretan Santa Marina parrokian izango den mezarekin. Ondoren, eguerdiko 12etan omendutakoei harrera egingo zaie erretiratuen egoitzan. Besteak beste, Victoriano Gallastegi alkateak eta San Joxepeko zuzendaritzako kideek hartuko dute parte omenaldian.\nEsan bezala, aurten 42 lagun dira 87 urte egingo dituztenak. Hauxe duzue omenaldia jasoko dutenen zerrenda: Maria Albizu, Ramona Aranguren, Maria Argialde, Angeles Arizmendi, Jose Martin Arraiago, Eugenia Arrieta, Benita Baquedano, Maria Concepcion Zilardegi, Markos Kortabarria, Maria Rosa Etxaniz, Margarita Elortza, Julia Gallastegi, Irene Gantxegi, Jose Gardoki, Simon Garitano, Maria del Carmen Goenaga, Antonio Gonzalez, Victor Herran, Bernardo Iñarra, Dolores Iñarra, Roman Igarza, Nieves Imaz, Antonia Irazabalbeitia, Martina Larrañaga, Ciriaca Larrañaga, Salvadora Larrañaga, Eugenia Lazpiur, Benita Leturiaga, Juan Lopez, Juana Milikua, Cristina Mujika, Julia Pagaldai, Marcelina Pildain, Pedro Plazaola, Victoria Senar, Adelaida Soria, Maria Dolores Ugalde, Maria Ugarte, Petra Uribarri, Odys Esperanza Viñas, Josefa Ignacia Zabala eta Martin Zabaleta.\nAbesbatzaren saioa eta luncha\nHorren harira, aurten 87 urte beteko dituzten herritar guztiek dagoeneko jaso dute omenaldirako gonbidapena. Omendutako guztiek plaka oroigarri bana jasoko dute datorren maiatzaren 23ko omenaldian. San Joxepeko abesbatzak ere hartuko du parte omenaldian, eta jarraian omendutakoei eta euren familiartekoei luntxa eskainiko zaie.


Hemen zaude: Home / Archives for Otsaila 2016\nXVII. Taldez Talde Kontzejupean\n2016 - 02 - 23 EGILEA: Bizkargi Konta iezadazu\nOtsailaren 28an, Bizkargi Musika eta Dantza Eskolak XVII. Taldez-taldeko edizioari hasiera eman zion. Urtero bezalaxe, hiru ekintza mota antolatu dira:\nlehenengoa– Euskal Musika tresnak eta Dantza Taldeak.\nbigarrengoa , martxoaren 6an – Musika Eskolako Orkestra Herriko Musika Bandarekin eta\nhirugarrengoa, martxoaren 13an – Iraurgi eta Bizkargi Abesbatzak\nGuztiak, igandean ospatuko dira, eguerdiko 13:00ean Kontzejupean.\nHona hemen egitarauak:\nKlarinete eta Saxofoiko ikasleen entzunaldia\n2016 - 02 - 22 EGILEA: Bizkargi Konta iezadazu\nBIZKARGI Musika eta Dantza Eskolak, martxoaren 1ean, bigarren hiruhileko ekintzen artean antolatu du ikasleen entzunaldi bat. Elkarguneko “Oteiza” aretoan izango da arratsaldeko 6:30etan. Bertan, haizezko musika tresnak izango ditugu entzungai: klarinetea eta saxofoia, bakarka eta taldekako saio ezberdinetan. Herritar guztiak gonbidatuta zaudete bertara gerturatu eta elkarrekin une on bat pasatu ahal izateko.\n2016 - 02 - 19 EGILEA: Bizkargi Konta iezadazu\nHona hemen musika tresna ezberdinen ezagupenaren inguruko saioen argazkiak. Bertan ikusten dira Musika Eskolako 6-7 urte bitarteko haurrak familia ezberdinetako musika tresnak frogatzen. Saio hauek, urtarrilaren 25etik ari dira ospatzen. Oraingoz, ikasleek izan dute aukera ezagutu eta frogatzeko perkusiozko instrumentuak, zeharkako flauta, saxofoia, tronpeta, tronboia, tuba, panderoa eta bateria. Oraindik saio batzuk gehiago izango dituzte falta diren musika tresnak ikusteko.\nHelburua: ikasleari, musika eskolan ikasteko aukeran izango ditun musika tresnak ezagutzea eta frogatzea da. Antolaketari dagokionez, bai irakasle edota ikasleen partaidetzaren bidez, musika tailerretako klase ordutegietan barne erakusten ari dira.\nMusikari gazteak Inauterietan\n2016 - 02 - 04 EGILEA: Bizkargi Konta iezadazu\nAsteburuan zehar eta giro ezin hobean inauterietako jaiak ospatu dira Azkoitin, ostiralean txikienei zuzendutako festarekin eta larunbatean, aldiz, gazteak eta helduak izan dira protagonistak herriko kaleetan: Sorginak ikuskizuna, Kalejirak, Disko Festa Plazan eta amaitzeko mozorro lehiaketaren sari banaketa. Hona hemen musika eskolatik parte hartu zuten ikasleen argazkiak, kalera atera aurretik Bandarekin entseguan eta ondoren kalejiran.\nMusika Eskolako ikasleen Entzunaldia\n2016 - 02 - 03 EGILEA: Bizkargi Konta iezadazu\nBIZKARGI Musika eta Dantza Eskolako ikasleak, otsailaren 4ean, ostegunean, arratsaldeko 6:15etan entzunaldia eskainiko dute. Elkarguneko Oteiza aretoan izango da. Ekitaldian, pianoa, akordeoia, teklatuak eta biolinak entzuteko aukera izango dugu. Guztiak gonbidatuta zaudete.\nAsteburu honetan Inauterietako festak izango ditugu herrian. Bai ostirala, baita larunbatean ere ekitaldi ezberdin asko ospatuko dira: ostiralean, Ikastetxeetako umeen kalejira, Herriko plazan umeentzako merienda eta Dantzaldia, Abarketatxo Ludotekako festa, gazteentzako Disko Festa e.a. Larunbatean, Sorginak kale ikuskizuna, Txalkor Txistularien kalejira eta herriko Musika Bandaren kalejira Bizkargi Musika Eskolako 12 ikasle bertan parte hartzen dutelarik. Bestalde, gauean Disko Festa Plazan DJXabirekin eta amaitzeko 12:30etan bertan, mozorro lehiaketaren sari banaketa.\nFesta giroan asteburu on bat pasa ditzazuela!. Hona hemen egitarau osoa:\nInstrumentu erakusketa Musika Eskolan\nBigarren hiruhileko ekintzen artean, garrantzitsuenetako bat musika tresna ezberdinen ezagupenaren inguruko ekintzak antolatzea da. Horretarako, Musika Eskolako ikasle eta irakasleen artean, 6-7 urte bitarteko haurrei aurkezten dizkie familia ezberdinetako musika tresnak. Baita, interesa duen edozein adinetako beste guztiei ere. Ekintza honi, urtarrilaren 25ean hasiera emango zaio.\nPerkusiozko instrumentuak., Zeharkako Flauta, Klarinetea, Oboea, Saxofoia, Tronpa, Tronpeta, Tronboia, Tuba. Biolina, Pianoa, Akordeoia, Gitarra, Gitarra baxua, Gitarra elektrikoa, Bateria, Trikitixa, Panderoa, Txistu, Txalaparta, Alboka.\nHelburua: ikasleari, musika eskolan ikasteko aukeran izango ditun musika tresnak ezagutzea eta frogatzea da. Antolaketari dagokionez, bai irakasle edota ikasleen partaidetzaren bidez, musika tailerretako klase ordutegietan barne erakutsiko dira.


Galdeketa Archives - Zero zabor\nHasiera » Galdeketa\nUsurbilen 800 herritarrek berotu dute erraustegiari buruzko herri galdeketa\nUrriaren 23an Usurbilen herritarrek herri galdeketan parte har dezaten jendea berotzeko mobilizazio handia antolatu zuten larunbatean, urriak 15. Lekuko elkarte, talde eta jende ezagunek antolatutako lip-dubean parte hartu zuten Usurbilek dauzkan 6.000 herritarretatik 800 baino gehiagok, denen artean grabatuz bideo batek munduan zabalduko dituen irudiak. Hondakinen kudeaketan aitzindaria den Usurbilgo hirigunetik bi kilometro eskasera eraiki nahi dute Gipuzkoako agintariek Zubietako...\nUsurbilgo 1.185 herritarrek udalari eskatu diote erraustegiaz galdeketa\nPosted in Errausketa, Galdeketa, Gizarte eragileak, Udalak\n1.185 herritarren sinadurak bildu ditu Erraustegia Erabakia plataformak Usurbilgo udalari eskatzeko herriaren oso gertu Zubietan Foru Aldundiak eraiki nahi duen errauste planta erreferendumez bozkatzea. Albistearen xehetasunak, argazki eta bideoez gain, zabaldu ditu Noaua! astekariak. Honela azaldu du asmoa Erraustegia Erabakia taldeak: “Bada garaia gizartean hainbesteko polemika harrotzen duten gaietan herriari hitza emateko. Kultura demokratikoa sakondu behar dugu: agintariek,...\nDebak ere hondakinak Tolosako sistemarekin bilduko ditu\nPosted in Derrigorrezkoa edukiontzi txipdunetan, Galdeketa, Udalak\nDeba (5.400 biztanle) herriak bere hondakinak Tolosako sistemarekin bilduko ditu laster, herritarrek galdeketan hala erabakita. Martxoaren 26tik 29ra bitartean udalak antolatutako galdeketan debarren %55ek hartu dute parte udalak antolatutako parte hartze prozesuan. Honetan finkatu ziren bozkatzeko hautatutako bi sistemak. Udalak aurrez erabakia zuenez, bozkatzeko sistemek bermatu behar zuten birziklatze tasak %60 gainditzea. Azkenean herritarrek bi sistema eduki dituzte hautatzeko, biak...\nZestoan Osinbeltzi buruzko parte hartze prozesuak aurrera darrai\nPosted in Galdeketa, Osinbeltz\n[Pello Zubiria Kamino] Zestoarron Aukera deitu parte hartze prozesua, udazkeneko herri galdeketan bururatuko dena, bere bidea egiten ari da. Prozesuari hasiera martxoaren 12an eman diote Zestoako udalean eta aurkezpenean esandakoak bideoz ikus-entzungai ipini dituzte osorik. Martxoaren 14an bisita gidatua egin zuten Osinbeltzeko harrobi handira. Argazkiez gain, bideo batean bildu dituzte bisita bera eta teknikariek emandako azalpen xeheak: Hiru egun beranduago, martxoaren 17an, Osinbeltzeko...\nZestoarrek azaroko bozketan erabakiko dute Osinbeltzeko proiektua\nPosted in Aldundiak, Batzar Nagusiak, Galdeketa, Udalak\nGipuzkoako Batzar Nagusietan aurkeztu dute Zestoan egiteko diren herri galdeketa. Herri horretako Osinbeltz harrobian Gipuzkoako Aldundiak ezarri nahi duen materia inerteentzako biltegirai buruz zestoarrei galdetu eta iritzia kontutan hartzeko konpromisoa hartua zuten bertako udalak eta aldundiak, eta orain horren gauzatzea azaldu dute. Azaroko igande batean izango da galdeketa. Botoa emateko sei hautesleku jarriko dira, 9.00etatik 20.00ak arte egongo direnak zabalik. 16 urtetik gorako...\nAzkoitian ezezkoa gailenduta, udalak aldaketa Hondakinen Mahaira darama\nPosted in Galdeketa, Sistema mixtoa, Udalak\nAzkoitian igandean burututako herri galdeketan udalak ezarritako sistema mistoaren kontrako botoak izan dira nagusi. Zehazki, botoen %53 ezetz (1.774) eta %46 baietz (1.522). Dena dela, abstentzioa izan da protagonista: Azkoitian boto eskubidea daukaten 9.258 herritarretatik 3.307k bozkatu dute, %35,7k. Ezezko botoak ere urruti gelditu dira iaz Atez Atekoaren kontrako plataformak bildutako 3.517 sinaduretatik. Zer gertatuko da orain Azkoitian? Urola-Kostako Hitzak azaldu duenez, udal agintariek...\nIgandean herri galdeketa Azkoitian hondakin sistema mistoaz\nAzkoitiako udalak herri galdeketa antolatu du datorren iganderako, urtarrilak 25, herritarrek bozkatu dezaten ea ados dauden joan den udatik martxan daukaten hondakin bilketarako sistema mistoarekin. Beste herri askotan bezala polemikaren artean abiatu ostean, sistema berriak ezarri eta berehala %74ko emaitzak eman zituen. Bere garaian blog honek azaldu zuenez, Hondakinen Mahaiak herrirako sistema mistoa proposatu zuen eta udalak osoko batzarrean ontzat eman, Bilduren (berak dauka gobernua)...\nMutrikuarrek Tolosako sistema hautatu hondakinen derrigorrezko bilketarako\nPosted in Derrigorrezkoa edukiontzi txipdunetan, Galdeketa, Sistema mixtoa, Udalak\nMutrikuko herritarrek gehiengo handiz hautatu dute udalak antolatuko duen derrigorrezko gaikako bilketa edukiontzi bidez egitea. Hondakinen Batzordeak (5 edukiontziaren aldeko plataforma, Mutriku Natur Taldea, EH Bildu -udal gobernua bere esku dago-, EAJ, Berdeak, Mutrikuko Udala eta Mutriku Zero Zabor taldeek osatua) aho batez erabakitako herri galdeketan bi eredu derrigorrezko eskaini zaizkie herritarrei: A aukera Tolosakoa (frakzio guztiak kaleko edukiontzi txipdunetan), B aukera Bergarakoa...


Beasaingo Udalak 2019an erretiroa hartu duten merkatariak omendu ditu - Goierriko Hitza : Goierriko Hitza\nBeasaingo Udalak omenaldia egin die 2019an erretiroa hartu duten merkatariei, “tokiko merkataritzarekin duen konpromisoari helduz, egindako lanaren ordainez aitortza” eginez. Kasu honetan, Alzuri argazki dendako Inma Morales, Zubeldia harategiko Iñaki Zubeldia eta Juani Urretabizkaia, eta Julian Mujika harategiko Paki Agirre izan dira omenduak.\nEkitaldi berean, Bareak merkatari elkarteak eta udalak antolatutako gabonetako erakusleiho lehiaketako sariak ere banatu dituzte. Mirari Mertzeria izan da irabazlea; Andreak jantzi dendak bigarren tokia lortu du eta Xalok hirugarrena.\nHerritarrek aukera izan dute erakusleiho gogokoena aukeratzeko, eta botoa eman dutenen artean hiru erosketa txeke zozkatu dituzte:\nMaria Mujika Aiestaran (200 euro)\nGemma Hernandez (100 euro)\nPilar Azpia (100 euro).


HABE IKASBIL: Firen bueltatxoa\nKeywords: zurrupaka, irrikaz egon, erlategi, amarauna, hazi, ezti, erle, animalia, aholku\nNumber of visits: 580\nHABE aldizkariaren 56. alean eman zen argitara ipuin hau, 1985ean. Testua eguneratuta ekarri dugu orain IPUINAK atalera.\nFik bi egun zituen. Mundua ezagutzen hasteko adinekoa zen, beraz. Bazeukan berak, bai, irteteko gogoa, hainbeste jende bizi zen etxean! Ezti-usain honekin ere nazkatu samarra zegoen; erabakia hartuta, amarengana joan zen.\n-Ama, hazi naiz. Mundua ezagutzera noa; zure aholkuak aditu nahi nituzke lehenago.\n-Baina Fiii, egon zaitez beste egun bat hemeeen. Mundua oso arriskugaaarria da guretzat, oso txikia zara, laztanaaaa.\n-Ez, ama, bizia bizitzeko da eta honez gero aspertu naiz zulo honetan; esadazu mesedez kontuan eduki beharrekoa.\n-Oooo, zure aita bezalakoa zara, bai jauuuna! Bueno, begira, zu baino handiago diren animalia guztiengandik ihes egin ezazu; denak ez dira etsaiak baina horiixe da seguruena, kontuz gero hankak non jartzen dituzuuun, galduko zaraaa etaaaaa, kontuz amaraunekin; hitz batez, dituzun begi eder horiek erabil itzazuuu, polit horrek; laster itzuli geroooo!\nAzkeneko hitz hauek abiada osoan aterantz zihoala aditu zituen eta oaoo! Egun argia, bi zoragarria!\nErlategitik urrundu ala, gero eta alaiago zegoen Fi. Horiek koloreak, usainak, hori haize ederra, benetan xarmangarria dena!\nErne-erne zihoan, amak esandakoa gogoan, baina ez etsairik ez lagunik... e! Bi hankako animalia ikaragarri bat hortxe, hiru metrotara! Azkar asko hanka egin zuen Fik (hego, esan beharko), baina ez ziola jarraitzen ikusita, laguna izango zelakoan harengana bueltatu zen, "egun on" esatera edo; begiak ziruditen haien artean jarrita, "kaixo" esan zion adiskidetsuki; ez dio ba besteak atzapar izugarri batez jotzen! Gizona, sudurraren aurrean erlea ikusita atzeraka hasi zen, eskuez aurpegia "munstro" harengandik salbatu nahian; zuztar batean endredatu eta plof! putzu batera erori zen.\n"Arraina izango zen, uretara bota delako, baina ez, lehorrez zebilen eta, noski! Badakit! Lurrez eta urez ibiliz gero igela, aitonak esan zidan, bai, zergatik ikaratuko zen? Igelak berdeak zirela, ba hau ez zen oso berdea, nahastu egingo zen aitona, egun asko ditu eta, berdeak hostoak dira".\nHorrela, gogoetatsu, aurrera jarraitu zuen. Gose eta egarrituta kala batzuk ikusi eta gogo handiz zurrupaka hasi zen; ahoa bete gora begiratu eta... itzal beltzak! Zer ote ziren? Kontu handiz muturra atera eta hegazti erraldoiak ikusi zituen; hotzikarak jota, kuzkur-kuzkur eginda arnasa hartzen ere ez zen ausartzen; zorionez ez ziren gelditu.\n"Beleak, edo hartzak, ez, hartzek ez dute hegan egiten, xoxoak, ez, enarak beharbada, buf! Izenak badakizkit, baina ez dut ezta bat ere ezagutzen!\nBerriz ere aurrera eta halako batean ingurua erabat aldatu zen, orlegia eta lasaia izatetik halako harritzar pilo bat izatera pasa zen, bi hankadun famatu horiek ehunka gora eta behera zebiltzalarik. Erlearen sinistu ezina! Bi hankadun asko, gainera, etxetxo mugikor distiratsuetan zihoan, txistu eta zalaparta artean, hura saltsa!\nEtxetxo urdin batera sartu zen eta animalia harrigarri horietako batengana inguratu, "etxetxoa" furgoneta bat zen eta gidariak, erlea uxatu nahiz, gidagailua utzi zuen eta espaloira igoaz, laurogeira, gutxi gorabehera "Trikitri" zinemara sartu zen, bertan "Autopistako borroka" botatzen baitzuten; jarlekuen tartetik igaro eta pantailan iltzatu zen labana gazta bigunean bezalaxe, pelikularen azkeneko eszenarekin kointzidituz; Fi, hainbeste istilurekin eta bat-bateko iluntzeak larrituta "ziuuu" argirantz atera zen.\n-Hori da hori bukaera bizia, joe!\n-Bai, miresgarriak dira gaurko efektu bereziak, furgoneta hori ukitu zitekeela esango nuke eta motor-hotsa ze ederki aditzen zen!\nHorrez gero Fi irrikaz zegoen etxeko bakera bihurtzeko, baina ... nondik joan?\nZer egin jakin ez eta negarrari ekin behar zionean, hots leun ezagun bat belarriratu zitzaion.\n-Fi, nere umeeeetxo! Denbora guztian atzetik jarraitu diiizut, dardara batean eduki nauzu, maitiiiia!\n-Goazen etxera, ama, ni txikiegia edo Mundua handiegia da eta!\n-Horiiixe! Ikusiko duzu amaaaaatxok ze salda ederra prestatuko dizuuun!\nABIADA.- Martxa, ziztua.\nATZAPAR.- Zarpa, garra.\nDARDARA BATEAN.- lzututa.\nERLATEGI.- Erleak bizi diren tokia.\nERRALDOIAK.- Oso handiak.\nESADAZU.- Esan iezadazu.\nIRRIKAZ ZEGOEN.- Desiraz beteta zegoen.\nLABANA.- Aiztoa, ganibeta.\nZIRUDITEN.- Ematen zuten.\nTales - Feb 17, 1985 - 1147 Visits\nTales - Feb 8, 1984 - 712 Visits\nTales - Aug 24, 1984 - 1981 Visits\nTales - Aug 22, 1984 - 1549 Visits\nHABE Aldizkaria - 56 alea\nAurkibidea 6 Kosetxeroen gorabeherak. Gabriel Txintxetrurekin "Ardoaren Etxean" 11 Literaturgintza eta euskara ona (III) 16 Lana zer den esatea ez da erraza 18 Angularen inguruko sekretuak 26 Txatarreko argia. Jesus Etxeberriak antigualeko 112 bilduma jaso ditu 30 Arabatik Himalayara mendiko gaitzak aztertzera. Lau mediku eta hamar alpinista 36 Ipuinak: Firen bueltatxoa Eranskinean, 1985. urteko aldizkarietako aurkibideak dituzu kontsultagai. ...[+]\nHABE Magazine - Jan 1, 1985 - 358 Visits\nMª Jesus Vicario Ruiz (Sestao)\nTales - Apr 18, 1985 - 443 Visits\nTales - Apr 18, 1985 - 499 Visits\nTales - Feb 28, 1985 - 817 Visits


Mugak - - Aiaraldea.eus\nKokoriko Hezkuntza Faktoria 2021-02-07 06:00\nHaur baten hezieran bidelagun izateak, presente eta aktibo egotea eskatzen du. Eta hori lan nekeza da. Haurra errespetuz eta maitasunean hezi nahi dugu, askatasunean. Askotan askatasun hau, muga ezarekin nahastu egiten dugularik.\nHaurrek behar beharrezkoak dituzte mugak. Badira muga fisikoak, inguruko arkitekturak edo gure herria zelan eraikia izan den mugatzen dutenak. Muga hauek barneratzea oso erraza da jadanik ezarriak daudelako. Zer gertatzen da ordea helduok jarri beharreko mugekin?\nBeharrezkoak dira, haurra emozionalki eta zoriontasunean hezteko. Alabaina, muga horiek maitasunez eta enpatiarekin jarri behar dira, eta beharrezkoa den irmotasun guztiarekin. Hau da, limitea ez da oihu batekin jarri behar, baina behin jarrita ezin da egunero aldat. Alegia, muga bat ezartzen denean, ezin da egun bateko kontua izan. Egunero gauza bera dela ulertu behar du haurrak. Horregatik garrantzitsua da muga horiek haur horren heziketaren parte diren heldu guztiek ezagutzea eta adostea. Horrela, koherentziaz jokatuko da haurrarekin.\nGarrantzitsua da mugak haurraren hazkuntzaren neurrikoak izatea, ulerkorrak eta, posible bada, haurraren gai horrekiko iritzia entzunda jarriak. Ez ezarri mugarik sari edo zigorrekin, ez eta mehatxuekin ere.


Mugaz gaindiko gizarte-zuzenbidea - Empleo\nAkitania Berrian bizi den mugaz gaindiko langilea\nMugaz gaindiko gizarte-zuzenbidea\nGizarte-babesaren arloan, mugako langileei aplikatzen zaizkien printzipioak eta araubidea, kasu bereziak alde batera utzita, Europar Batasunaren barruan migratzen duten langile guztiei aplikatzen zaizkien berberak dira (hau da, estatu bakarrean afiliatuta egotea, lan egiten duten tokikoan, nahiz eta langilea beste estatu kide baten lurraldean bizi).\nHoriei aseguru-aldien metaketa eta tratu-berdintasuna gehitzen zaizkie.\nPrintzipioz, Gipuzkoako edo Nafarroako segurtasun-araubideari lotuta zaude, bertan esklusiboki lan egiten baduzu.\nOsasun-laguntza (gauzazkoa) Akitania Berrian (bizilekua) edo Euskadi/Nafarroan (lan egiten duzun estatua) jaso nahi duzun aukeratu dezakezu. Ondoren, osasun-laguntza eman dizun estatuko gaixotasun-aseguruak horren itzulketa egingo dizu, estatu horretan indarrean dauden baremo, tarifa eta baldintzen mugen barruan.\nHala, dagozkizun Europako formularioak lortuko dituzu. Dagokizun Espainiako Gizarte Segurantzako erakunde eskudunari S-1 formularioa (lehen E-106) eskatu behar diozu. Ereduaren baliozkotasuna lan-kontratuaren iraupenaren araberakoa da. Hala ere, formularioa urtero berritu behar duzu. Zure espedientea osatzeko, honako egiaztagiri hauek erantsi beharko dituzu:\nEspainiako Gizarte Segurantzako zenbakia.\nAkitania Berrian bizi zarela frogatzeko agiria.\nDiruzko prestazioei dagokienez, zure kotizazioak jasotzen dituen gizarte-segurantzak ordaintzen ditu.\nEgoera horretan egongo zara nahi gabe lana galdu baduzu eta, erabateko langabeziaren kasuan, Frantzian langabezia-saria jasotzen ari bazara.\nAkitania Berriko Pôle-Emploi enplegu-zerbitzuan inskribatu behar duzu eta laguntzak eskatu. Horrek ez dizu eragozten Euskadiko edo Nafarroako enplegu-zerbitzuetan inskribatzea, lurralde horietan enplegu bat bilatu nahi baduzu.\nEz dago mugako langileekin lotutako xedapen zehatzik. Langileak estatu batean baino gehiagotan lan egin badu, hainbat pentsio (partzialak) jasoko ditu. Estatu bakoitzak bere araudi nazionalaren araberako erretiro-pentsioa emango du. Euskadin edo Nafarroan lan egiten baduzu, printzipioz, Espainiako gizarte-segurantzako sistemari lotuta egongo zara. Hainbat estatu kidetan lan egin baduzu, estatu bakoitzak zure erretiro-eskubidea egiaztatu beharko du, bere lege-xedapenetan oinarrituz. Hori egiteko, estatu kide batean zure lanarekin lotuta izan dituzun aseguru-aldi guztiak hartzen dira kontuan.\nPentsioa jasotzeko eskubidea baldin baduzu, herrialde bakoitzak zuzenean ordainduko dizu herrialde horretan metatutako aseguru-aldiengatik dagokizun zatia (lehenengo pentsio nazionala kalkulatzen da, gero Europar Batasuneko pentsioa, eta estatu bakoitzeko erakundeak zenbateko onuragarriena ordainduko dizu, hau da, pentsio nazionala eta EBko pentsioa alderatuz handiena dena)\nFrantzian, hiruhileko bat kotizatzea nahikoa da pentsio-eskubidea izateko. Adi! Espainian gutxienez 15 urtez kotizatu behar da eskubide hori edukitzeko. Kasu horretan, Espainiako erakundeak EBko zenbateko baliokidea bakarrik kalkulatuko du (ez du pentsio nazionalaren zenbatekoa kalkulatuko).\nErretiratzeko adina ezberdina da Frantzian eta Espainian. Zure eskubidea gauzatu ahal izateko, Akitania Berrian erretiroa hartzeko gutxieneko adina beteta izan behar duzu. Hala ere, ez duzu Espainiako erretiro-pentsioari dagokion zatia jasoko Espainian finkatutako legezko adinera iritsi arte. Adi! Erretiro-pentsio bat bestea baino lehen jasotzen baduzu, jasoko dituzun zenbatekoetan eragina izan dezake. Gaur egun, pentsioa eskatu ahal izateko gutxieneko adina 65 urtekoa da, 36 urte eta hiru hilabetez kotizatu duzula frogatzen baduzu. 2027tik aurrera, erretiroa hartzeko legezko adina 67 urtekoa izango da.\nBizi zaren estatuko edo lan egiten duzun estatuko familia-laguntzak jaso ditzakezu. Europako zuzenbideak familia-laguntzak ordaindu behar dituen lehenengo herrialdea zein den zehazteko irizpideak finkatu ditu eta beste estatua zein baldintzatan egon daitekeen behartuta osagarri diferentzial bat ordaintzera. Familia-laguntza zein estatuk eman behar duen soldatapekoaren egoera pertsonalaren eta, batez ere, bere ezkontideak lan-jarduera bat egitearen arabera zehazten da.\nFrantziako Pôle Emploi zerbitzuan izena ematea (pdf 670 Ko)\nPentsioaren kalkulua (pdf 940 Ko)\n- Osasun Aseguruen Kutxa Primarioa\n- Nafarroako osasun-txartelariburuzko informazioa\n- Euskadiko osasun-txartelari buruzko informazioa\n- Frantziako Pôle Emploi\n- Pentsio-eskubideen metaketari buruzko informazio guztia (Europako Batzordea)\n- Espainiako erretiroei buruzko informazioa (Gizarte Segurantza)\n- CARSAT Akitania Berriko erretiroaren inguruko zure mintzaidea\n- Frantziako gizarte-segurantzako erretiroari buruzko informazio guztia\n- Erretiroari buruzko informazio guztia: atzerrian lanean emandako aldiak kontuan hartzea\nEuskadiko eta Nafarroako lan-zuzenbidea\nAkitania Berriko Fisktalitatea


Gabonetako kontzertuak egin dituzte Bergaran eta Oñatin asteburuan - Debagoiena - Goiena.eus\nGabonetako kontzertuak egin dituzte Bergaran eta Oñatin asteburuan\nMiren Arregi 2008-12-14 19:22\nGabonak gainean ditugula, Oñatin eta Bergaran egin dituzte asteburuan gabonetako kontzertuak. Bergaran, egubakoitzean eta zapatuan egin zituzten kontzertuak; Oñatin berriz, domekan.\nBergaran egin dituzten bi gabonetako kontzertuetan, herriko abesbatza talde batek baino gehiagok hartu dute parte. Egubakoitzean, Bergarako Orfeoi Txikiak, Orfeoi Txikitxoak eta Gabero taldeek eskaini zuten kontzertua Zabalotegin. Horrenbeste jende joan zen ikustera, denentzako tokirik ez, eta bi saio egin behar izan zituztela. Gabonetako abestiak, euskal kantak eta jazz kutsuko lanak ere interpretatu zituzten. "Hiru hilabete hauetan egin dugun lana erakutsi gura izan dugu " adierazi zigun, talde horiek guztiak zuzentzen dituen Aitor Biain zuzendari oñatiarrak.\nZapatuko kontzertuan, bergararrek herritik haratagoko taldeei ere ireki zizkieten ateak, izan ere, sortu berri den Oñatiko Ganbara Gazte Abesbatzak ere hartu zuen parte zapatuko kontzertuan. Aitor Biainen zuzendaritzapean, hiru taldek batera eskaini zuten kontzertua; Bergarako Orfeoiak, herriko Gabero taldeak eta Oñatiko Ganbara Gazte Abesbatzak. Bi zati izan zituen kontzertuak. Lehenengoan, Bergarako Orfeoiak bakarrik abestu zuen; Rutter eta Chilcott bezalako konposatzaile ingelesen gabonetako lanak eskaini zituzten. Bigarren zatian, abesbatza guztiek , Mass of the Children Rutterren bost mugimenduko obra ingelesa abestu zuten.\nOñatin, talde guztiak batera\nOñatin atzo egin zuten gabonetako kontzertua. Urtero bezala, Inazio Ibarrondoren zuzendaritzapean, herriko abesbatza talde guztiek hartu zuten parte: hala nola, Musika Bandak, Oñatiko Ganbara eta Ganbara Txiki abesbatzek, Oñati Abesbatzak, Txantxiku Ikastolako Abesbatzak, eta Parrokiako emakumezkoen eta gizonezkoen abesbatzek. Guztiek batera, gabonetako hainbat abesti eskaini zituzten.


Zergatik ikusi behar duzun (ala ez) 'Euphoria' telesaila — Gaztezulo\nZergatik ikusi behar duzun (ala ez) 'Euphoria' telesaila\nZergatik ikusi behar duzun (ala ez) 'Euphoria' telesaila HBO katearen 'Euphoria' telesaila hitz gutxitan aurkeztu beharko banu: bigarren (mailako) hezkuntzako ikasle talde baten egunerokoa erakusten duen ekoizpena dela esango nuke; drogak, sexua, nortasuna, traumak, sare sozialak, maitasuna eta laguntasunaren bidetik nabigatzen duten bitartean. Guzti hori gainera, era oso gordin, esplizitu, harrigarri, gogor, ilun eta deserosoan aurkeztua. Urteko telesailik polemikoena? https://www.gaztezulo.eus/albisteak/zergatik-ikusi-behar-duzun-ala-ez-euphoria-telesaila https://www.gaztezulo.eus/albisteak/zergatik-ikusi-behar-duzun-ala-ez-euphoria-telesaila/@@download/image/euphoria-1560256602916.jpg\nHBO katearen 'Euphoria' telesaila hitz gutxitan aurkeztu beharko banu: bigarren (mailako) hezkuntzako ikasle talde baten egunerokoa erakusten duen ekoizpena dela esango nuke; drogak, sexua, nortasuna, traumak, sare sozialak, maitasuna eta laguntasunaren bidetik nabigatzen duten bitartean. Guzti hori gainera, era oso gordin, esplizitu, harrigarri, gogor, ilun eta deserosoan aurkeztua. Urteko telesailik polemikoena?\nBaliteke jarraian aipatuko ditudan argudioak, ekoizpen honetara gerturatzeko balio izatea, baina baita uxatzeko ere, beraz zure kontu erabakia. Kosta egin zitzaidan sartzea, baina aitortzen dut, azkenean ezin izan dudala bere atzaparretatik ihes egin. Sartu koktel-ontzi batean Nicolas Winding Refn-en estetika eta Gaspar Noe eta Leos Carax-en gordintasuna eta estetika narratiboa. Skins eta Freaks & Geeks telesailen esentzia. Neon argiak, sare sozialak, purpurina, musika elektronikoa, sexu, festa, biolentzia eta droga eszena esplizitu eta amaigabeak.\nMuturrera eramandako egoerak, eszenaratze eszentrikoa, plano pretentziosoak, mugikorretako pantailek argiztaturiko sekuentzia magnetikoak eta protagonista bakoitzaren egoera mental eta emozionala transmititzea helburu duen muntaia hipnotikoa. Ikusleari argumenturik gabe uzteko gaitasuna duten pertsonaia oso konplexuak, beraien esperientzien bitartez, gatazka oso bortitzak proposatzen dituztenak, eta guztiak aldi berean beste edozein telesailetan topatzea ia ezinezkoa direnak; bost axola katea, generoa, aktoreen adina edota zein ikusle motari zuzendua dagoen.\nEstetika edukiari gailentzen zaiola pentsatuko dute askok, baina trama orokorra pertsonaiek garraiatzen dutela iruditzen zait (eta ez alderantziz), eta estetika hori, une oro hauen sentipenak igortzeko beharrarekin sortuak izan direla.\nZirikatzaile da, ausarta, iluna eta batez ere oso deserosoa . Z belaunaldiaren -90eko hamarkadaren erditik edo 2000. urte hasieratik gaur arte jaiotako pertsonek osatzen duten belaunaldia- zentsurarik gabeko erretratu oso gordina, gaixotasun ohikoena antsietatea dela erakusten duena, izango duten etorkizunaren ziurgabetasuna, gaixotasun horren eragileetako bat delarik eta teknologia berriak, erabat ondoratzeko balio duen putzu sakon bat. Ez dakit gustuko izango duzun ala ez, baina ziur gutxitan ikusi duzula antzekorik. 13 Reasons Why, Disney-en telesail azukretu bat irudituko zaizu honen ondoan.\n“It’s not TV, it’s HBO” (ez da telebista, HBO da) esaten zuten hasieran gainerako kateetatik bereizteko intentzioz. Euphoria ikusi ostean, “it’s not teen, it’s HBO” (ez dira nerabeak, HBO da) leloa gehituko nuke.


Egokitzapenak etxean eta laguntza-produktuak - Clínica Josefina Arregui\nEtxeko egokitzapenei eta laguntza-produktuei buruzko aholkularitza-zerbitzua etxez etxeko balorazio-zerbitzu bat da. Helburua da pertsonaren ahalik eta autonomia handiena lortzea, ingurunea egokituz eta irtenbide funtzionalak eta ekonomikoak emanez. Etxea bertan bizi denari egokitu behar zaio, eta ez alderantziz.\nZure etxean egokitzapen-lanak egin baino lehen edo laguntza-produktuak erosi aurretik, galdetu guri.\nEgokitzapenak, hala nola bainuontzia kendu eta dutxa-plater bat paratzea, askotan ez dira beharrezkoak, irtenbide merkeagoak daude.\nEtxe egokituari esker, berriz ere independente izan zaitezke zure eguneroko jarduerak egiteko.\nEz du balio “edozein eskumakila edo taka-taka erosteak”, pertsonari hobekien egokitzen zaion produktua bilatu behar da.\nNork jaso dezake aholkularitza horren onura?\nEtxea egokitzeko lanak egin nahi dituen pertsona orok, egungo edo etorkizuneko beharrak kontuan hartuta (adibidez, “urte batzuk barru, gehiago kostako zait bainuontzian sartzea eta erreforma aprobetxatuko dut dutxa-plater bat jartzeko”…), edo laguntza-produktuak erosi nahi dituenak (bainuontzirako aulki birakaria, ohe artikulatua, taka-taka, komunerako edo oherako heldulekuak edo barrak…).\n“Guztiontzako irtenbide orokorrak” aplikatzen ditugunean, arriskua izaten da gure etxean egindako egokitzapena eraginkorra ez izatea, nahiz eta diru asko inbertitu.\nAholkularitza-zerbitzua bereziki beharrezkoa da gaixotasunen baten bigarren mailako muga fisikoak dituzten pertsonentzat (artrosia, hausturen ondorioak edo iktusak…). Halakoetan, etxebizitza nahitaez egokitu behar da haien beharretara, bizitza independentea erraztuz:\nEtxetik ateratzen ez diren pertsonak, eskailerak igo/jaitsi ezin dituztelako.\nOinarrizko jarduerak beren kasa egin ezin dituzten pertsonak, hala nola janztea, dutxatzea, ohetik jaikitzea edo baita elikatzea ere, beharrezkoak zaizkien egokitzapenak ez izateagatik: janztea edo dutxa errazteko tresnak, jateko tresnak (mota eta irtenbide desberdinak daude), ohetik berez jaikitzeko gailuak edo bainuontzia modu irisgarrian eta seguruan erabiltzeko gailuak (ez da beharrezkoa beti dutxa batekin ordezkatzea).\nDementzia duten/ez duten pertsonak, ingurunea ez egokitzeagatik etxeko istripuak etengabe izaten dituztenak. Egoera horietan, bereziki garrantzitsua da espazioa antolatzea (batzuetan, ez da beharrezkoa obrak egitea), geure altzariak egokitzea edo mugikortasuna erraztuko duten gailuak erabiltzea (eskudelak igarobideetan…).\nZentzumen-mugak dituzten pertsonak: ikusmena eta entzumena, batez ere.\nNork egiten du balorazioa?\nBalorazioa egiteaz arduratzen den profesionala terapeuta okupazionala da, etxeko egokitzapenetan eta laguntza-produktuetan aditua.\nTerapeuta okupazionala pertsonaren etxera joaten da, eta bertan ebaluazio orokor eta zehatza egiten du:\nEtxebizitzako gelen balorazio osoa: logela, komuna, sukaldea, pasabidea, egongela, kanpoko espazioak, hala nola terrazak edo balkoiak…\nEtxebizitzarako sarbidearen balorazioa: ataria, eskailerak, igogailua…\nPertsonaren muga fisikoen balorazioa, halako mugarik badago.\nPertsonaren errutinak, lehentasunak eta interesak baloratzea etxe barneko zereginak egiteko.\nBehin bisita etxera egindakoan, txosten tekniko bat idatziko da, familiarekin adostutako egokitzapen berariazkoak zehaztuta:\nElementu arriskutsuak ezabatzeko gomendioak, pertsona bakoitzarentzat definituak.\nEtxe barruan egin beharreko aldaketei buruzko gomendioak: altzarien banaketa eta egokitzapena gela bakoitzaren barruan, dutxa-plater batek bete behar dituen ezinbesteko baldintzak, edo segurtasuneko elementuak bete beharrekoak, hala nola komuneko heldulekuak (gailu mota, neurria, kokalekuaren altuera….).\nEguneroko jardueretan erabiltzailearen autonomia hobetu dezaketen laguntza-produktuak erosteko gomendioa: bainuontziko eserlekua, mugimendu-sentsorea duten argiak, gider luzeko eskuila eta belakia, hobeki elikatzeko egokituta dauden mahai-tresnak, kremailera-igotzekoak, lokarri elastikoak…\nEskuratu behar dituen laguntza-produktuak modu seguruan eta egokian erabiltzeko aholkularitza. Adibidez, altueran erregulatu daitekeen eskumakila (pertsonari berariaz egokitua), espezifikoki egokituz), txurro eta helduleku mota (ahur osoa bermatzeko, T itxurakoa…). Gauza bera egingo da eskortekin, makuluekin.\nNorberak eskatuta, 948563850 znebakira deituz edo gure web-galdetegiaren bidez.\nTerapia OkupazionalaSuspertze Funtzionaleko UnitateaGaixotasunak eta tratamenduak


Egibar, EAJko Gipuzkoako hautagaien aurkezpenean; 2020ko martxoak 1 | EAEko Hauteskundeak | EITB\n"Estatu ereduari" heldu beharko diola esan dio Egibarrek Espainiako Gobernuari\nEuskadin eta Katalunian "subjektu juridiko-politikoak legitimatzeko prozesu demokratikoak ezin daitezke gehiago atzeratu", azpimarratu du GBBko presidenteak.\nJoseba Egibar GBBko presidentea. Argazkia: EAJ\nAutogobernuaren inguruan Espainiako Gobernu berriarekin lortutako "harreman ona" nabarmendu du Joseba Egibar GBBko presidenteak, baina "Estatu ereduari" heldu beharko diola ohartarazi dio.\nEuskadin eta Katalunian "subjektu juridiko-politikoak legitimatzeko prozesu demokratikoak ezin daitezke gehiago atzeratu, eta heldu beharko diote", azpimarratu du Egibarrek.\nGipuzkoako EAJk hautagaiak aurkeztu ditu. Bakartxo Tejeria zerrendaburuak eta Arantxa Tapia eta Maria Eugenia Arrizabalaga hautagai jeltzaleek hitza hartu dute ekitaldian.\nGBBko buruzagiaren hitzetan, autogobernuan "PSOEren Gobernu berriarekin garai berri batean sartzen ari garela ematen du". "Noraino iritsiko eta hartutako konpromisoak nola betetzen diren ikusi behar, gutxienez egutegi bat badugu", nabarmendu du.\n"Elkarbizitza ezin da inposatu", errepikatu du Egibarrek. Era berean, "elkarrenganako errespetutik adostu behar da", esan du. "Hori da erronka, etorkizun hori irabazteko gure herriak behar duen status politikoan asmatu behar dugu", adierazi du.\nEgibar: "EH Bilduk Estatu arrazoiak kudeatzen dituen alderdia izan nahi du"\nBestalde, testuinguru politikoa "aldatu" dela gogorarazi du GBBko presidenteak. Buruzagi jeltzalearen ahotan, EH Bilduk "Estatu arrazoiak kudeatzen dituen alderdia izan nahi du". "Gure taldeak Madrilen bezalaxe, erabakigarriak izan nahi dute, eta ondoren beste aliantza paradigma bat ezarri, eta zilegi da", erantsi du.\nBestalde, Arantxa Tapiaren esanetan, EAJk "hitza bete" du legealdi honetan. Zerrenda guztiak "demokratikoki eta modu gardenean" prestatu dituzte, jeltzaleek "gure oinarriei eta gizarteari entzuten diegulako", goraipatu duenez. "Guztiek ezin dute berdina esan", gaineratu du.\nAzkenik, EAJren lehentasuna "herri honen etorkizun politiko eta soziala bermatzea" dela ziurtatu du Bakartxo Tejeriak. "Euskal herritarrek erabakitakoa errespetatzea" eskatu du, "etorkizuneko bermerik onena delako".


complementos – Irakasle Ikasle\n2014-12-21 2015-09-19 amaiafilo\nNekez, PLE ikastaroa bukatu dut!!!; beraz, euskaraz aritzeko ordua heldu da. Aurreko batean azaldu dudanez, gehiagarriak nabegatzaileek dauzkaten mini-programatxoak dira: Berezitasuna, ez duzula administratzailearen baimenik behar; orokorrean nahikoa izaten da nabegatzailea berrabiaraztea. Zenbait gehigarrik, izena ematea eskatzen dute (register), baina … Irakurtzen jarraitu Gehigarriak (Addons) Firefoxen\n2014-11-26 2015-08-17 amaiafilo\nLos complementos (add-ons), extensiones, o “plugins”, son programas que funcionan “dentro” de otro y sirven para añadir funciones o complementar las que ya posee el programa que los aloja. En Firefox los encontrarás en el menú “herramientas” (CTRL+Mayus+A), o más … Irakurtzen jarraitu Complementos Para Firefox


Energía archivos - Page 2 of 3 - Ekologistak Martxan - Euskal Herria\nGaroñaren Kontrako Foroak energia nuklearra baztertu dezala eskatuko dio Bilboko Udalari\n2016ko maiatzaren 26\nDuela hilabete Txernobylgo istripu nuklear larriaren 30. urteurrena bete zen, eta martxoan berriz, Fukushimaren 5. urteurrena izan zen. 200.000 pertsonatik gora hil dira istripu hauen ondorioz, eta beste hainbestek gaixotasun larriak garatu dituzte, malformazioak, desplazamenduak…eta 680.000 milioi eurotako galerak, momentura arte.\nGaroñaren Kontrako Foroak energia nuklearra baztertu dezala eskatu dio Bilboko Udalari\n2016ko apirilaren 26\nGaur, apirilak 26, Txernobylgo hondamendi nuklearraren 30. urteurrena betetzen den egunean, Garoñaren Kontrako Foroak mozioa aurkeztu du Bilboko Udaleko Erregistroan. Helburua biktimen oroitzapenean 5 minututako isiltasuna egitea eta udalak -energia nuklearra publikoki baztertu dezala eskatzea da. Ekimenak EH Bildu eta Udalberriren babesa izan du.\nGalanek sindikatuekin egindako bileran, Garoña arrazoi ekonomikoengatik ez dela zabalduko egindako adierazpenak direla eta, Garoñaren kontrako Foroak hauxe adierazi nahi du…\nHainbat talde ekologistak, Ekologistak Martxan tartean, positibotzat jo dute Eusko Jaurlaritzako Ingurumen Sailak Petronor zigortzeko hartutako erabakia. Hala ere, neurri eskasa dela argudiatu dute eta agintariei errekin fosiletan oinarriturik ez dagoen beste modelu energetikoa sustatzea eskatu diote idatzitako komunikatuan.\n2015ko urriaren 13\nEkologistak Martxanen Energia Batzordeak honako aholku hauek ematen dizkigu, haien tailerretan lantzen dituztenak (datozen tailerren berri izateko, begira ezazu agendan). Eta gogora ezazu: kutsatzen ez duen Kwh bakarra, ekoizten edo kontsumitzen ez duguna da.\nGaroñaren Kontrako Foroak bere martxa darrai\n2015ko apirilaren 13\nGaroñaren Kontrako Foroak bere etengabeko martxan darrai: simulakro erradiaktibo batekin jaio zen Garoñaren Kontrako Foroa. Jarraian, manifestazio jendetsuak egin zituen, hitzaldiak, erakusketak, Iberdrolaren Akziodunen Batzarraren kanpoan antolatutako protesta, etab. Ekologistak Martxan Foroan parte hartzen ari da, Garoña behin betiko itxi dadin. Orain, Bizkaian ere ari da Garoñaren Kontrako Foroa antolatzen. Lan hori webgune berri batean islatzen da orain\nBideo emanaldia “Cowspiracy”\n2014ko abenduaren 2\nAbenduaren 11ean arratsaldeko 19:30etan Ekoetxean. Bilbo\n2014ko azaroaren 28\nIñigo Urkullu lehendakariak agerraldia egingo du gaur, Legebiltzarreko kontrolerako osoko bilkuran. Eusko Jaurlaritza gure lurraldean gasa erauzteko haustura hidraulikoa ezartzearen alde dagoela adieraziko du bertan.\n“Voices of transition” dokumentala\n2014ko azaroaren 27\n“Voices of transition” filmak krisialdi garai hauek aldaketarako aukerak ere badirela azaltzen du.\n2014ko azaroaren 10\nAbenduak 4 , arratsaldeko 19:00etan . Ekoetxean (Pelota kalea 5- Bilbo)\nEuskal kostaldean hidrokarburoak erauzteko baimenak gaitzesten ditu Ekologistak Martxanek\n2014ko urriaren 17\nEspainiar gobernuak euskal kostaldean hidrokarburoak erauzteko emandako baimenak eta aurreko astean bi petrolio-konpainien erauzketak egiteko baimen eskaera gaitzetsi egiten ditu Ekologistak Martxanek.\nHitzaldia “Urtegiak eta lekualdatze behartuak:Endesa eta Quimbo (Kolonbia)”\nUrriak 30 osteguna, Ekoetxea (Pilota kalea 5, Alde zaharra, Bilbo).\n2014ko urriaren 11\nMundu osoko aktibistek ahotsak batu dituzte hirugarren Global Frackdown egunean, fracking-a debeka dadila argi eta ozen eskatzeko asmoz.\n2014ko urriaren 2\nUrriak 11, goizeko10:00etan ekoetxean (pelota kalea5, alde zaharra, Bilbo) saioa egiteko.\n2014ko urriaren 1\nEuskal Autonomia Erkidegoan frackinga debekatu nahi duen Herri Ekimen Legegilea irailaren 13an aurkeztu zen Eusko Legebiltzarreko mahaiaren aurrean, 103.589 sinadura bildu eta gero.\nBizizaleak konpartsa haustura hidraulikoa edo frackinga salatu du.\n2014ko uztailaren 24\nEkomartxa euskal lurraldean barrena dabil uztailaren 17z geroztik. Inguruetan ezarri nahi diren fracking proiektuak salatzera bideratuta egon da aurtengo edizioa, eta, hori dela-eta, gasa erauzteko teknika agresibo horrek kaltetuko dituen herriak eta lurrak zeharkatu ditu\nDesobEKIentzia- Autoekoizpen energetikoa\n2014ko uztailaren 8\nEkainaren 21ean Som Energia – Energia Gara Bilbok eta Mugarik Gabeko Ingeniaritzek hizlari ugari elkartu zuten, energia fotovoltaikoaren debekua desmitifikatzeko eta autokontsumoa bultzatzeko. Bertan aukera anitz ―legalak nahiz teknologikoak― eskaini zituzten autokontsumorako.\nPetronorri koke ahuts izurketagatik espediente ireki zaion astean Muskizen mobilizazioak antolatu dituzte larunbat honetarako. Petronorrek ere 87 milioi euroko galerak jakinarazi ditu.\n2014ko ekainaren 9\nUztailak 11tik 27ra, Palentziatik Donostira tipi-tapa Fracking-aren aurka.


BLACK LATTE La Munoza erosi batetik 49 €\nWebgune ofiziala Black Latte\nBlack Latte La Munoza\nOnena edan eraginkorra weight loss\nErosi Black Latte\nEdan Black Latte pisua galtzea erosi La Munoza (Espainia)\nLortzeko Black Latte La Munoza, izan behar du:\nSartu ordena formularioa izen-abizenak eta telefono zenbakia\nItxaron deia operadorea\nEskaera bat jarri eta itxaron entrega\nErritmoaren ekintza mugatua da. Bizkortu gora erosi Black Latte deskontua batekin -50%.\nNon erosi La Munoza Black Latte\nBete izena eta telefono zenbakia eskaera orria onena lortzeko edan eraginkorra weight loss Black Latte La Munoza prezio merkean . Itxaron, deitu aholkularia izateko Black Lattezuen deitu egingo da laster. Ordaindu ahal izango duzu jaso ondoren mail edo mandataria La Munoza.\nHainbat modu daude azkartzeko prozesua metabolismoa, baina pertsona bat bada La Munoza asko ditu, gehiegizko pisua, ohiko metodo oso gutxitan baimendu exekutatu behar duzu, metabolismoa. Kasu horietan hartu behar duzu, laguntza bereziak. Eraginkorrena bat da Black Latte. Edari hau sustatzen metabolismoa handitu eta eraginkorragoa erretzearen gantz, modu naturalean. Jende asko nahi pisua galtzen, besterik gabe, edateko, kafe bat edan goizean. Horrez gain, tresna honek emango dizu ardura bizitasuna eta energia osoa lanean egun.\nNola edari bat erosten Black Latte La Munoza\nErosteko unean uneko aukera batzuk Black Latte La Munoza (Espainia), idatzi telefono zenbakia eta zure izena eskaera orria etorkizun hurbilean Arduraduna zurekin harremanetan jarriko kontsulta bat egiteko eskuragarri ez dagoenean Black Latte eta eskatu zure kokapena bidalketa. Ordaindu courier edo postetxean bakarrik bakailao on partzelaren. Prezioa bidalketa Black Latte La Munoza bat postari zehaztutako helbide ezberdina izan daiteke, Espainiako hiri ezberdinetan eta galdetu prezioa. Black Latte aholkulari ondoren ordenatzen buruzko webgunea.\nErosi ahal izateko Espainiako beste hiri batzuk Black Latte\nHiria Espainia non erosi Black Latte Black Latte\nBlack Latte Madrilen Black Latte Bartzelonan\nBlack Latte Granada Black Latte Sevillan\nBlack Latte Malaga Black Latte Tenerife\nBlack Latte Bilbon Black Latte Valentzian\nBlack Latte en Palma de Mallorca Black Latte Alacanten\nBlack Latte en Almería Black Latte in Aviles\nBlack Latte in Fuerteventura Black Latte in Heron\nBlack Latte Ibiza Black Latte Jerez de La Frontera\nBlack Latte La Coruña Black Latte Lanzaroten\nBlack Latte Las Palmas de Gran Canaria Black Latte Menorca\nBlack Latte Murtzian Black Latte Reusen\nBlack Latte San Sebastian Black Latte Santa Cruz de La Palma\nBlack Latte Santander Black Latte Santiago De Compostela\nBlack Latte Vigo\nErabiltzaileen iritziak Black Latte La Munoza\nRicky, 32 Urte, La Munoza\nNi eszeptikoa mota edozein "magikoa" dieta pilulak. Baina black latte Maite dut natural konposizioa eta ia ez contraindications, beraz, saiatu erabaki nuen. Lehen nabaritu dut, arratsaldean hozkailuan tira, gero ukatu gogoko pastelak, eta, ondoren, jeans dira apur bat solteak, beraz, erabaki dut ordena pare bat beranduago zoragarri honetan edan.\nDieta eta ariketa pisu galera sabela eta alboetan\nZer dieta onena da pisua galtzea sabela eta alboetan. Ikuspegi orokor bat metodo eraginkorrena emakumeen eta gizonen. Deskribapena menuan. Berrikuspen eta emaitzak.\n6 martxoa 2019\nDieta odol motaren arabera pisua galtzeko\nPisua galtzea odol taldearen arabera. Zer elikagai onartzen dira eta zer debekatuta daude dietan zehar? Odol talde bakoitzaren dieta menua.\n13 Uztaila 2021\nEdariak pisua galtzea etxean\nLikido gai da irteera alferrikako ur gorputza, toxinak, toxinak. Horrez gain, ur-helburua duten pisua galtzea ona eraginkorra edan pisua galtzea.\n26 Maiatza 2019\nOrdena La Munoza Black Latte


Debagoienako enpresa txiki eta ertainen arteko topaketa. - SPRI\nDebagoienako enpresa txiki eta ertainen arteko topaketa.\nDebagoieneko Garaoen Agentziak eta Saiolanek sustatuta, pasa den 2020 ko otsailaren 17 an, Debagoieneko Enpresa Taldearen topaketa berri bat antolatu zen. Taldea osatzen duten enpresak ez ezik Enpresare Sarea eta Gipuzkoa Foru Aldundiak ere parte hartu zuten.\nGuztira, Debagoieneko enpresa txiki eta ertainetako 38 ordezkari bildu ziren Miguel Altuna Lanbide Heziketako instalazio berrietan, Debagoienako Enpresa Taldearen dinamika ezagutzeko asmoz.\nBertaratutako enpresa bakoitzaren aurkezpen labur batekin hasiera eman zitzaio jardunaldiari. Ondoren, Angel Mari Etxaberen eskutik, Saiolaneko eskualde garapeneko arduraduna, Debagoieneko Enpresa Taldearen jardueren deskargua egin zen. Modu berean enpresa talde honek martxan dituen proiektu ezberdinak ere aurkeztu ziren.\nBestalde, bertako enpresek dituzten kezketariko bati erantzuteko asmoz, R&A Consulting merkataritza zerbitzuetan espezializatutako enpresa gonbidatu zen batzarrera. Jardunaldiari amaiera emateko Miguel Altunaren instalazioetara bisita gidatu egin zen Unai Ziarsoloren eskutik, zentruko zuzendariordea.\nJardunaldi hau Gipuzkoako Foru Aldundiaren laguntzarekin sustatutako eskualde-ekimen baten barruan kokatzen da, Debagoieneko industria-ehuna dinamizatu nahi duena, berrikuntzako, partaidetzako eta enpresa-eragileen arteko lankidetzako elementuak integratuz. Eskualdean industria bultzatzea eta suspertzea ahalbidetuko duten lan-testuinguruak sortzera bideratutako proposamena da.\nStart-ups 23 uztaila, 2021\nStart-ups 22 uztaila, 2021\nStart-ups 21 uztaila, 2021\nStart-ups 20 uztaila, 2021


Som Escola plataforma katalanak deituta, manifestazioa egin zuten atzo Bartzelonan eta Kataluniako beste hainbat herritan, Espainiako Hezkuntza ministro José Ignacio Wert-ek aurrera eraman nahi duen erreformaren aurka protestatzeko. Som Escolak elkarretaratzean aurkeztutako eta Vilaweb gunean argitaratutako manifestuaren puntu nagusiak hona ekarri ditugu, laburtuta:\n2012ko abenduaren 11\n4.500 lagun baino gehiago bildu ziren atzoko protestan.\n* Irakaskuntza herriaren funtsezko elementua da eta horregatik kalitatezko eskola katalan eta bidezkoaren alde dugun konpromisoa berretsi nahi dugu, kohesio soziala kontuan izango duena eta bikaintasunera joko duena.\n* Hizkuntzak ez dira inoiz arazo gisa hartu behar, aukera gisa baizik. Derrigorrezko ikaskuntza amaitu ostean, Kataluniako ikaslea gutxienez hiru eletan mintzatzea nahi genuke.\n* Hizkuntza argudio hartuta gure ikastetxeetako ikasleak banantzea akats pedagogiko oso larria litzateke eta gizartean haustura sortzeko arrisku handia ekar lezake.\n* Gure parlamentuari dagokio, dituen eskumenak aintzat hartuta, emaitza onenak lortzeko egokien iruditzen zaion hezkuntza eredua diseinatzea, eta gure gobernuari dagokio parlamentuak erabakitako legeak betearaztea. Horregatik, Somescola.cat-ek gure gobernuari eskatzen dio Kataluniako Hezkuntza Legean politika linguistikoaz esaten direnetan atzera ez egiteko.\n* Wert ministroaren hezkuntza lege berrirako aurreproiektua onartezina da Kataluniarentzat, hezkuntzan kontraerreforma atzerakoia, berzentralizatzailea, bateratzailea eta alferrikakoa planteatzen duelako, eta ez dituelako ikasle katalanak prestatzen egungo erronkei aurre egiteko.\n* Gure errealitaterako egokiak diren curriculumak prestatzeko aukeraren aurkako eraso globala da aurreproiektua, Kataluniako Parlamentuari kendu egiten dio hezkuntza ereduari buruz erabakitzeko ahalmena, eta ez du errespetatzen akordio politiko eta sozial zabalaren bidez parlamentuak araututakoa.\n* Hizkuntza katalanarekiko Wert-ek duen obsesio gaixo eta aurre-konstituzionalaren ondorioz, "Espezialitate" kategorian ezarri nahi du katalana (atzerriko hirugarren hizkuntzaren pare), ikastetxe beraren baitan ikasleak hizkuntzaren arabera segregatzeko aukera irekitzen du eta gaztelaniaz irakasten duten ikastetxe pribatuak diruz laguntzea aurreikusten du.\n* Somescola.cat-ek lege proiektua erabat arbuiatu eta egoera oso larria dela adierazi nahi du. Lehenago inoiz ez da inor saiatu 35 urtetan arrakastatsu aritu den eskola demokratiko, katalan eta bermeduna ezabatzen.\n* Somescola.cat-ek elkarlanean jarraituko du, gizarte eta hezkuntza arloko jendearekin, gure eskolaren alde, gure gazteentzat eta herri osoarentzat etorkizunerako berme izan dadin.